ועדת הפנים והגנת הסביבה, כנסת 19, פרוטוקול מספר 46, 2013-06-11 17:00

מירי רגב: ערב טוב, אני מתכבדת לפתוח דיון של ועדת הפנים והגנת הסביבה בנושא:

מירי רגב: הצעת חוק הרבנות הראשית לישראל (תיקון - הצגת מועמדות לכהונה נוספת של רב ראשי לישראל), התשע"ג-2013, הכנה לקריאה ראשונה.

מירי רגב: הצעת החוק זו הוגשה על ידי חברי הכנסת מיכאלי, יעקב מרגי ונסים זאב.

מירי רגב: הצעת חוק זו עניינה בביטול הקביעה בחוק לפיה רב ראשי מכהן לא יוכל להתמודד בבחירות לכהונה רצופה.

מירי רגב: כדי שנבין מה הרקע ואיך אנחנו אחר כך הולכים לתיקון: בחירתם של הרבנים הראשיים לישראל מתבצעת על ידי אספה בוחרת שמורכבת מ-150 אנשים, 80 מתוכם הם רבנים שמייצגים ערים, מועצות דתיות וכיו"ב, 70 נוספים הם נציגי ציבור שמייצגים ראשי ערים, ראשי מועצות, שרים, חברי כנסת ואנשי ציבור.

מירי רגב: תקופת כהונתם של הרבניים הראשיים היא 10 שנים.

מירי רגב: החוק היום קובע כי הבחירות לרבנים ראשיים חדשים יערכו לא יותר מ-3 חודשים ולא פחות מחודש אחד לפני תום כהונתם של הרבנים המכהנים.

מירי רגב: הרבנים הראשיים לישראל המכהנים כיום נבחרו לכהונה ביום ב' בניסן התשס"ג, 14 באפריל 2003, ותקופת כהונתם אמורה היתה להסתיים בי"ג בניסן התשע"ג, 24 במרץ 2013.

מירי רגב: חוק הרבנות הראשית לישראל להארכת כהונתם של הרבנים הראשיים לישראל (הוראת שעה) שנחקק עם ראשית הכנסת ה-19 האריך את תקופת כהונתם של הרבנים הראשיים המכהנים כיום ב-3 חודשים, קרי עד ליום - - -

שמעון אוחיון: 4 חודשים.

מירי רגב: רק שניה, היועץ המשפטי פה לידי, הוא קובע.

תומר רוזנר: עד לתאריך, יש תאריך.

מירי רגב: עד 24 ביולי 2013, י"ז באב התשע"ג.

אלי בן-דהן: 4 זה נכון, זה 4 חודשים.

מירי רגב: 4 חודשים, לטובת הפרוטוקול נא לתקן, 4 חודשים עד ליום י"ז באב התשע"ג, שזה ה-24 ביולי 2013.

מירי רגב: לפי החוק התאריך האחרון להצגת מועמדים יוצא השנה ב-17 ביוני והבחירה עצמה ברבנים הראשיים צריכה להתבצע עד ה-24 ביוני.

מירי רגב: זה מבחינת החוק.

מירי רגב: אני רוצה לפני שנגיע לחוק עצמו שהיועץ המשפטי לוועדה יציג את חוות הדעת של היועץ המשפטי של הכנסת ולאחר מכן אני אמשיך להגיד במה אנחנו נדון היום.

מירי רגב: רק לטובת הפרוטוקול, נמצא פה סגן שר הדתות, בן דהן, ידידי, שמן הסתם המשרד שלו גם כפוף לוועדת הפנים ויש ביננו שיתוף פעולה מצוין, ברוכים הבאים לוועדה.

אורי מקלב: אחד התומכים הגדולים של הרבנים הראשיים, ולא סתם, הם אלה שאיישו אותו, את מקומו, בזכותם הוא היום חבר כנסת.

מירי רגב: חשבתי שיש לך הערה טובה.

אורי מקלב: חשוב להגיד שיש לו נגיעה.

אלי בן-דהן: אורי, הם עשו לי טובה, אחרת לא הייתי מגיע לפה.

מירי רגב: אורי, אני אגיד לך מה, אנחנו אנשים מאמינים ואנחנו מאמינים שכל אחד נמצא במקום שהוא צריך להיות בו, אז תודה לאל וישתבח שמו.

מירי רגב: עכשיו נמשיך בדיון עצמו.

מירי רגב: תומר, בבקשה.

אברהם מיכאלי: אורי, כשהרבנית בראש השולחן - - -

מירי רגב: איזה רבנית, מה זה רבנית, אין דברים כאלה.

אורי מקלב: לולא הרבנים הראשיים הוא לא היה פה, השאלה אם זה לא ניגוד עניינים.

מירי רגב: מיכאלי, ביקש היועץ המשפטי שתציג קודם כל את הצעת החוק ואחר כך אנחנו נתייחס אליה.

אברהם מיכאלי: גברתי היושבת-ראש, אל"ף, אני מודה לך על כך שהצגת באמת בצורה טובה את המשמעות של הצעת החוק, יותר נכון את המצב החוקי הקיים.

אברהם מיכאלי: בהצעת החוק בעצם אנחנו מבקשים פה תיקון של ביטול סעיף 5(ג) שמונע היום מהרבנים הראשיים להתמודד בסמיכות, ברציפות.

אברהם מיכאלי: ידוע היסטורית מתי הדבר קרה, כשהרבנים הראשיים תפקדו כל חייהם ולאחר מכן באו – זה נקרא "חוק ניסים" – שבזמנו מנע מהרבנים הראשיים להמשיך ולכהן ברצף.

אברהם מיכאלי: אנחנו כרגע רוצים להחזיר את המצב שהרבנים הראשיים יכולים להשתתף בתום הכהונה שלהם ברצף לכהונה נוספת.

אברהם מיכאלי: החוק הזה הוא חוק שאכן נדון בכנסת הקודמת אבל מסיבות לא ענייניות אלא פוליטיות נתקע בוועדה אחרת ולכן ביקשתי להגיש את החוק הזה מחדש.

אברהם מיכאלי: הוא זכה בתמיכת ועדת שרים, אני מודה לוועדת שרים על כך, ואני מבקש היום שנקדם את זה בקריאה ראשונה.

מירי רגב: מאה אחוז.

אורי מקלב: אדוני, חברי, רק הסבר מדוע - - -

מירי רגב: לא, שניה, אורי, אני מבטיחה לך שאני אאפשר לך לדבר, אתה לא תצא מפה בלי להביע את עמדתך.

אורי מקלב: אבל את לא תאפשרי לי גם שאלה?

אורי מקלב: קריאת ביניים?

אורי מקלב: גם זה לא?

אורי מקלב: בסדר, אני בטוח שתתני לי זכות דיבור, אני רק שואל מדוע באמת אי אפשר להמשיך עם החוק הקודם?

אורי מקלב: למה היו צריכים להחליף את החוק?

אברהם מיכאלי: פוליטי, אורי.

אברהם מיכאלי: כשתהיה בקואליציה אתו תמשיך, אתה באופוזיציה.

מירי רגב: טוב, בואו נדון בחוק עצמו.

מירי רגב: אני רק להגיד רוצה לפני שאתה מעיר את ההערה שלך, והיה ואנחנו היום – וזאת הכוונה – נאשר את החוק, החוק מחייב אותנו לשנות מספר סעיפים בחוק של הרבנות הראשית, מחייב אותנו לשנות את סעיף 7, שתכף נקריא אותו, את סעיף 8 ואת סעיף 11, שעיקרם בגוף הבוחר שהוא 150, הרבנים הראשיים בוחרים 10 רבנים לגוף הבוחר, ברור שהיום אנחנו לא נוכל לאפשר את זה משום שלא יכול להיות שהגוף הבוחר הוא זה שיבחר אותם.

מירי רגב: לכן אנחנו מקווים שנגיע פה לאיזשהו סיכום ואם לא הוועדה תיקבע.

מירי רגב: בנוסף לזה יש עוד שני סעיפים שצריכים להיות מתוקנים בהצעת החוק, שר הדתות אמור לקבל בסעיף אחד החלטה בהתייעצות עם הרבנים ובסעיף אחר בהחלטה עם הרבנים.

מירי רגב: גם את שני הנגזרות האלה אנחנו נשנה בהתאם להחלטות שיהיו.

מירי רגב: אבל קודם כל נצטרך לאשר את החוק ואז נבוא לנגזרת של הדיון.

מירי רגב: היועץ המשפטי, בבקשה.

תומר רוזנר: תודה, גברתי היושבת-בראש.

תומר רוזנר: מונחת בפני חברי הוועדה והמשתתפים חוות דעתו בכתב של היועץ המשפטי לכנסת, עו"ד אייל ינון, שניתנה לבקשתם של מספר חברי כנסת.

תומר רוזנר: ההצעה ניתנה בעקבות פניה של אותם חברי כנסת ליועץ המשפטי בשאלה האם ניתן להמשיך בהליכי חקיקתו של חוק זה בעקבות חוות דעת קודמת שהוא נתן שלפיה לא ניתן היה מבחינה משפטית בתהליך החקיקה של החוק הידוע בכינויו "חוק שטרן", שנועד להוסיף חברים לאסיפה הבוחרת, ונשאלה השאלה האם אותו דין חל על החוק הזה מכיוון שהכנסת, כידוע לכולנו, בחרה את נציגיה לאספה הבוחרת בשבוע שעבר.

תומר רוזנר: היועץ המשפטי סבור שמאחד גיסא אפשר להסתכל על כל שלב ושלב בשלבי הבחירות כשלב נפרד ולפיכך הצגת המועמדים היא שלב שעומד בפני עצמו וכל עוד הוא עוד לא קרה אין מניעה לשנות את מי שרשאי להציג את מועמדותו, נהפוך הוא, אלא מדובר כאן בהרחבת מעגל המועמדים שיכולים להגיש מועמדות ולכן אין מניעה לכך.

תומר רוזנר: מאידך גיסא מציג היועץ המשפטי את העמדה הסותרת שאומרת שצריך להסתכל על תהליך הבחירות כתהליך אחד שבו, ברגע שהתחיל המשחק ובעצם הכנסת כבר בחרה את נציגיה לאסיפה הבוחרת, לא ניתן לשנות את הכללים של הבחירות כולם, ובכלל זה את הכלל שמתייחס למעמדים שיכולים להגיש מועמדות לכהונת הרבנים הראשיים.

תומר רוזנר: בסיכום חוות הדעת קובע היועץ המשפטי לכנסת שהחוק הזה מעורר קשיים לא מעטים.

תומר רוזנר: הוא מציין שנציגי הממשלה קבעו שאין מניעה להמשיך בהליך החקיקה שלו כיוון שהממשלה עוד לא בחרה את נציגיה לאסיפה הבוחרת ועוד לא נתמנתה ועדת הבחירות.

תומר רוזנר: והוא מבהיר בהברה נוספת שפורסמה אתמול שלמרות – הוא מצביע על הקשיים שמדובר בהם בהצעת החוק – אין הוא מביע דעה נחרצת בשאלה אם לא ניתן להחיל את החוק הזה על הבחירות הנוכחיות לרבנים הראשיים בהינתן הנסיבות הקיימות.

שמעון אוחיון: הוא אומר: אינם רואים מניעה משפטית.

מירי רגב: בקיצור, חוות הדעת של היועץ המשפטי של הכנסת, אין בה אמירה שאנחנו לא יכולים בעצם לשנות את החקיקה, וכמובן היא גם אומרת שבהחלט אנחנו כוועדה יכולים ומוסמכים שהחוק שכרגע אנחנו משנים יחול על הבחירות הנוכחיות.

תומר רוזנר: הוא אומר שזה מעורר קשיים.

מירי רגב: הוא מעורר קשיים אבל בכל זאת אנחנו נדע.

אורי מקלב: קשיים זה לא – קשיים זה הרבה יותר, אבל זו פרשנות שלך.

מירי רגב: תאמין לי, המסתננים מעוררים קשיים, הרבה דברים מעוררים קשיים, אנחנו יודעים להתמודד עם זה, אנחנו בית המחוקקים.

מירי רגב: לא התקיימו הליכים הקשורים בבחירות, נבחר רק הגוף.

מירי רגב: אפילו אני, שנבחרתי לגוף הבוחר של ה-150 לא נפגשתי עם אף אחד מהמועמדים, אף אחד לא נפגש בעניין הזה.

מירי רגב: עם כל הכבוד, לא החליטו עדיין והגוף לא התחיל לעבוד ולכן אפשר לעשות את זה.

מירי רגב: אז אפשר למצוא תמיד למה לא, אנחנו באים למצוא איך אפשר למצוא את הדרך הנכונה, גם ברמה המשפטית, גם ברמה הערכית וגם כמובן ברמת המועמדים הראויים שיוכלו להתמודד בכהונה נוספת ברבות הראשית.

מירי רגב: אני לא רואה עם זה שום בעיה.

אורי מקלב: את השתכנע ממה שאמרת?

מירי רגב: אני לא רק השתכנעתי, אלא אני ביקשתי שהדיון הזה יהיה אצלי.

אורי מקלב: את זה אנחנו יודעים.

מירי רגב: ביקשתי.

מירי רגב: כמו שאתה מכיר אותי לא מהיום ולא מאתמול, אני לא - - -

אורי מקלב: אתמול טענו שפח האשפה לכל החוקים - - -

מירי רגב: הבנתי, הבנתי, הרי אני בסוף אבחר גם לש"ס.

אורי מקלב: אני מבין שרוצים קצת לאזן את זה בוועדה הזאת.

מירי רגב: הרי אני לא נבחרת בש"ס ואני לא יכולה להיות חלק מש"ס ולכן אני מאמינה בזה, כי אם לא הייתי מאמינה בזה לא הייתי עושה את זה והייתי יכולה להעביר את ה"קוף", כמו שאומרים, לוועדה אחרת.

אורי מקלב: את יודעת שגם קורח, מי שהצטרף לקורח זה השכנים שלו.

מירי רגב: אורי, אבל אתה רשום לזכות דיבור.

אורי מקלב: הקרבה לוועדה הזאת גורמת שלא רק בפח האשפה של כל החוקים האלה שבאים לקרקע – את נופלת בנטל, זה יהיה שוויון בנטל עוד מעט.

מירי רגב: אורי, זה במקום זכות הדיבור שלך?

אורי מקלב: ממש לא, איך זה יכול להיות?

מירי רגב: אז זה עדיין הערות ביניים.

מירי רגב: החלפת את גפני היום, הבנתי אותך.

מירי רגב: אני לקחתי ריטלין הבוקר.

אורי מקלב: מגיע לי כפליים.

אורי מקלב: אם את יודעת אז תתחשבי בזה.

מירי רגב: בסדר גמור.

מירי רגב: בבקשה.

תומר רוזנר: רק הערה אחת לסיכום, אם הוועדה בכל זאת תחליט לקדם את ההצעה חרף הקשיים שאנחנו מצביעים עליהם כמובן, כפי שהיושבת-ראש אמרה, ובצדק, מתחייב באופן ברור התיקון של 3 הסעיפים שגברתי ציינה.

מירי רגב: מאה אחוז.

מירי רגב: בן דהן, אתה רוצה לדבר לפני או אחרי?

אלי בן-דהן: אני אגיד את התיקונים שאני מציע.

מירי רגב: אז חכה, אחרי.

מירי רגב: אנחנו נפתח עם חבר הכנסת אורי מקלב, בבקשה.

אורי מקלב: תודה רבה על הזכות שנפלה בחלקי, ולא רק זה, נראה לי שגם במצב שקיים כיום בכנסת את תפתחי אתי ותגמרי אתי, כולם שותקים שתיקת הכבשים, אף אחד לא מדבר, אפילו הדתיים לא.

שמעון אוחיון: לא.

אורי מקלב: בואו נראה אתכם מדברים.

שמעון אוחיון: שלא יהיה טורח הציבור, משום טורח ציבור.

אברהם מיכאלי: אורי, זה שאנחנו לא מסכימים אתך, אנחנו לא כבשים.

אברהם מיכאלי: אנחנו מכבדים אותך, אורי, זה בסדר.

אברהם מיכאלי: היום נתנו לו לדבר שעה שלמה בוועדת הכסת, הכול היה בסדר.

אורי מקלב: סגן השר, בשביל מה צריך לדבר?

אורי מקלב: משום שהשאלות שהוא יישאל הן בהחלט חלק - - -

שמעון אוחיון: אל תשכח שכולכם דיברתם עד 04:00 לפנות בוקר ואנחנו הקשבנו לכם.

אלי בן-דהן: 04:20, הרגו אותנו.

אורי מקלב: תאמין לי שאם אתמול דיברנו עד 04:00, בשביל החוק הזה צריך לדבר גם שני לילות וזה לא יספיק.

אורי מקלב: זה הרבה הרבה יותר גרוע, שם היה חשש, כאן כבר הגרוע מכל הגיע.

מירי רגב: טוב, בוא תתייחס עכשיו רק לסוגית החוק, אנחנו רוצים להתקדם.

אורי מקלב: בסדר.

אורי מקלב: קודם כל אני רוצה להגיד לכם, גברתי יושבת הראש וחברי חברי הכנסת, לא יאמן כשמסתכלים אחורנית, וכאחד שהיה גם בכנסת הקודמת, לאיזו הדרדרות ואיזה מדרון חלקלק אנחנו מתדרדרים בכנסת הזו בחוק שהוא צריך להיות חוק ערכי.

אורי מקלב: חוק שהוא לא איזה ויכוח לפעמים, איזו השקפה מימין או משמאל, אם זה עובדים זרים ולא מסתננים וכל מיני עמותות כאלה ועמותות אחרות שהכנסת דנה ואולי עוררה סערות, פה מדובר בבחירת רב ראשי לישראל ואנחנו התדרדרנו במהירות הבזק מחוק שלא הביא אותו נציג דתי בכלל אלא חיפשו מישהו להסתתר מאחוריו, כמו חבר הכנסת אפללו, שהביא בכנסת הקודמת את חוק הארכת כהונת הרבנים הראשיים.

אורי מקלב: הביא ויזם חבר הכנסת אפללו, כולם ישאלו: מה פתאום חבר הכנסת אפללו?

אורי מקלב: חסר כאלה שיותר מקורבים לעולם הרבנות?

אברהם מיכאלי: אתה ממש לא מדייק.

מירי רגב: בוא תדבר לטובת החוק.

מירי רגב: מתוך דבריך אפשר להבין שאתה חושב שהרב עמר הוא רב לא ראוי.

מירי רגב: בוא קודם כל נשמור בכבודו של הרב.

אברהם מיכאלי: אל תזלזל ב-30 ח"כים שחתמו על החוק הזה.

דוד אזולאי: אני גם מציע לשמור על כבודו של אפללו גם.

אברהם מיכאלי: על כבודו של אפללו גם, אפללו עדיין חבר כנסת נכבד.

מירי רגב: בואו נשמור על כבודם של האנשים, בוא תדבר בשם עצמך לגבי החוק.

אורי מקלב: יפה, אבל אתה יודע הרי גם למה אתה לא הסכמת להמשיך עם אותו חוק, הרי הוא עבר קריאה ראשונה.

אברהם מיכאלי: נו, למה?

אברהם מיכאלי: למה?

אברהם מיכאלי: תגיד אתה למה.

אורי מקלב: אחרי שהוא עבר קריאה ראשונה אז מה יותר פשוט מלעשות חוק רציפות ולהעביר את החוק הזה?

אורי מקלב: הרי אנחנו עשינו את זה בכל החוקים.

אורי מקלב: כמה חוקים יש שעברו כבר בקריאה ראשונה ואנחנו לא מוכנים להמשיך את הקריאה הראשונה ואנחנו מתחילים מההתחלה?

אורי מקלב: בגלל שאם החוק היה ממשיך והיינו מבקשים ממנו רק החלת חוק הרציפות הוא לא היה נדון בוועדה הזו, הוא היה נדון בוועדה אחרת.

אורי מקלב: כל מה שנעשה סביב החוק הזה, חוק הארכת כהונת הרבנים הראשיים, השינויים שעברו חוקים אחרים בעקבות אותו חוק – כמעט היו משברים קואליציוניים, כמעט הממשלה נפלה בשביל החוק הזה.

אורי מקלב: מי לא התנגד לחוק הזה?

אורי מקלב: בתחילתו הסכימו, אמרו שאם החרדים או הדתיים יובילו את זה זה יכול לעורר התנגדות, אבל כשבא מישהו בחוץ – בתחילתו הרבה תמכו בחוק, כולל גם אנחנו, חלקנו בכל אופן תמכו בחוק הזה.

מירי רגב: אז מה הבעיה?

מירי רגב: בוא תגיד לי.

אורי מקלב: לאיזה מצב הגענו בגלל הדרך שנעשתה?

אורי מקלב: שום מגבלות, לא ערכיות, לא חוקתיות, לא מגבלות של קווים של יראת שמיים – אני לא יכול להגיד יראת שמיים.

אורי מקלב: שום מגבלה לא מנעה מאנשים כדי להגיע לקדם את החוק הזה.

אורי מקלב: הדרך היתה דרך קלוקלת, דרך ששום דבר לא יעצור אותה ולא עצר אותה.

מירי רגב: משרד המשפטים פה?

אלי בן-דהן: הראל גולדברג.

אורי מקלב: תיאטרון האבסורד קיים פה.

אורי מקלב: אנשים שהיו צריכים לבוא, כל המפלגות שהיו צריכות לבוא ולצעוק נגד החוק – לא מסיעת העבודה ומסיעת מרצ, לא רואים אותם, מסיעת ישראל ביתנו אף אחד לא נמצא.

אורי מקלב: כולם מסכימים, אף אחד לא מגיע.

שמעון אוחיון: אני.

אורי מקלב: אתה נמצא מסיעת הליכוד פה.

שמעון אוחיון: לא, מישראל ביתנו.

אורי מקלב: בסדר, ישראל ביתנו, ומה אתה עושה?

אורי מקלב: אתה מסכים עם החוק הזה.

אברהם מיכאלי: נו, מה לעשות?

אברהם מיכאלי: לא כולם מסכימים איתך, אורי, מה לעשות?

אורי מקלב: והיום כולם מסכימים לזה.

אורי מקלב: יש בעיה אחת, איך זה יכול להיות שהרב הראשי שהוא מתמודד עכשיו הוא זה שיבחר את ה-10 הנוספים?

אורי מקלב: אז צריך לעשות תיקון.

אורי מקלב: איך יכול רב או אישיות שיש לה תפקיד שיפוטי, תפקיד שיפוטי, מתמודד תוך כדי הסמכות שלו בתוך התפקיד השיפוטי והוא יכול להתמודד על הארכה של עוד כהונה?

אורי מקלב: זה בסדר, על זה אף אחד לא מתנגד.

אורי מקלב: כל אלה שיש להם רוממות היושר בפיהם, אנשים שרק כשיש דבר שרק מריח כך היו צריכים לבוא ולהתנגד לזה, אף אחד לא נמצא פה ואף אחד לא מתנגד.

אורי מקלב: החליפו את זה מוועדת חוקה לוועדת הפנים בקלות, הוציאו חוות דעת משפטית שמתנגדת לכך, אף אחד לא יגיד שום דבר ויפרשנו את זה: אם זה רק מעורר קשיים אז זה לא נורא.

אורי מקלב: חוק שבכלל לא הגיע לשולחן הכנסת מיד מגיע לוועדת שרים לענייני חקיקה – כמה אנחנו מכירים חוקים כאלה?

אורי מקלב: וזה לא מרתיע אותי אם אני אהיה כאן 1 מתוך 10 שיתמכו, בגלל שהשתיקה הזאת של כל אלה שהתנגדו והיום מסכימים ולא מדברים, זאת הבעיה הכי גדולה.

אורי מקלב: זה אומר את האמת, מה הביא, לאיזה הסכמות הגיעו כדי לאפשר לחוק הזה להיחקק.

אורי מקלב: כל אלה שהתנגדו, הרי לא צריך – באים ומספרים סיפורים: אנחנו יודעים הרי, אין כאן שום דילים, אף אחד לא עומד מאחורי זה.

אורי מקלב: לחלק מספרים: תעזוב, אנחנו נציג את זה ככה והכול יהיה בסדר.

אורי מקלב: לחלק אחר אומרים: אנחנו אומרים את הדיל, שיש דיל, אנחנו לא מתכוננים לקיים את זה.

אורי מקלב: מכתבים שניתנו לראשי מפלגות – איפה הבית היהודי שפתאום עומדים פה ותומכים בחוק הזה?

אורי מקלב: איפה ההתנגדות הגדולה שעד היום עיכבו את זה?

אורי מקלב: מה קרה שפתאום אף אחד לא שואל?

אורי מקלב: מה קרה שפתאום כולם מסכימים?

מירי רגב: הנה, אתה שואל.

מירי רגב: תשאל ובטח יתנו לך תשובה.

אורי מקלב: מה קרה?

אורי מקלב: נפל מן מהשמיים.

אורי מקלב: מי ייתן לי תשובה?

אורי מקלב: אני צריך תשובה מהיועצים המשפטיים?

אורי מקלב: אני שואל מחברי הכנסת את התשובה, שאף אחד לא יסתתר מאחורי זה להגיד שאין שום דבר.

אורי מקלב: לכולנו ידוע מדוע חוק זה נכנס ומהיום נדון בוועדת הפנים.

אורי מקלב: ואני שואל, עד איפה מגיעים לזילות של חוק שבו צריך לבחור רב, רב ראשי בישראל?

אורי מקלב: מכיוון שהדרך הזו שהגיע החוק הזה היתה שיא האבסורדים, ביזוי שלא היה כמותו, התנהלות שלא היה לה תקדים לכל אורך הדרך.

אורי מקלב: אני נמצא כבר כמה שנים בכנסת הזו, זו לא קדנציה ראשונה ולא קדנציה שניה, עוד לא היה דבר כזה.

אורי מקלב: כל הכיעור הפוליטי והאינטרסנטי, כל כוחות הרוע היו כאן בחוק הזה.

מירי רגב: לא היו חוקים כאלה, לא היו חוקים בוועדת כספים?

מירי רגב: לא העברתם את תאגידי מים בגלל שמישהו קיבל – מי היה יושב-ראש ועדת כספים?

מירי רגב: גפני?

מירי רגב: לא, לא היה?

מירי רגב: לא קיבלו דברים לישיבות אז?

מירי רגב: לא העברנו את החוק פיקוח על המים בגלל שהיו אינטרסים כאלה?

מירי רגב: אבל אתה כל כך לא תמים, אל תגיד, יש תמיד אינטרסים ויש תמיד מצב win-win.

מירי רגב: די, מה זה "אינטרסים", "שמאינטרסים".

מירי רגב: תמיד להוביל את זה לרמה כזאת של אינטרסים.

מירי רגב: בוא תתייחס עניינית לגבי החוק.

מירי רגב: תאמין לי, אם אני צריכה ללכת לבית ספר, לבית ספר של אינטרסים, אני צריכה לבוא אליכם, רק אצלך אני אלמד.

מירי רגב: אצלכם במפלגה אני אלמד הכי טוב.

אברהם מיכאלי: הבית היהודי נכנס לכנסת - - -

איילת שקד: יושבת-הראש, בואי נעבור לסעיפים.

מירי רגב: שניה, אי אפשר לעבור לסעיפים עד שלא מציעים על החוק, כל עוד החוק לא משתנה.

מירי רגב: קודם כל אנחנו צריכים לראות שאנחנו בעד החוק, אחרי זה אנחנו עוברים לסעיפים.

איילת שקד: אבל אנחנו צריכים להגיע להסכמה על הסעיפים.

מירי רגב: ברור.

אברהם מיכאלי: גברתי, החוק הזה, בוועדת חוקה כשהיה, גם שם חבר הכנסת מקלב לא תמך בזה ואז הבית היהודי לא היה קיים.

אברהם מיכאלי: זה הכול.

מירי רגב: אורי, ידידי, יש לך עוד מה להגיד?

אורי מקלב: חבר הכנסת מיכאלי, לא הבנתי מה שהערת עכשיו.

אברהם מיכאלי: אני אומר שההתנגדות שלך היא גם בקדנציה הקודמת, לפני שהבית היהודי נולד, התנגדת אז לחוק והיום אתה מתנגד לחוק, אז מה זה קשור לאיזה דילים?

איילת שקד: אנחנו נולדנו לפני ש"ס.

מירי רגב: השאלה מתי קיבלתם חותמת והחותמת של ש"ס עם יותר שנים משלכם, זה הכול, מה לעשות.

אברהם מיכאלי: לא נולדתם לפני ש"ס, המפד"ל אולי נולדה לפני ש"ס.

זבולון כלפה: רק שנדע את ההיסטוריה, את אגודת ישראל לא הקימו רבנים, הקימו עסקנים, להבדיל מהבית היהודי.

מירי רגב: זבולון, ואוו, שפכתי את המים ממה שאמרת.

מירי רגב: האמת היא שנהיית יותר בוטה ממני.

זבולון כלפה: היסטורית זה אמיתית.

זבולון כלפה: לא בוטה, אלה עובדות אמיתיות.

מירי רגב: אורי, בוא תמשיך, בבקשה.

אורי מקלב: חבר הכנסת מיכאלי, אנחנו התנגדנו, אתה יודע בדיוק, אנחנו התנגדנו בשלב הזה.

אברהם מיכאלי: אז לא היה דיל.

מירי רגב: אני נותנת לך עוד 3 דקות דיבור, נתתי לך יותר מדי זמן אבל שלא יגידו שאני לא נותנת לאופוזיציה לדבר בוועדה.

מירי רגב: דיברת כבר 5 דקות ואני נותנת לך עוד 3 דקות לדבר, זה כדי ששלום ירושלמי לא יכתוב בטור שלו שלא נתתי לאופוזיציה לדבר.

אורי מקלב: הוא לא יכתוב, הוא רק יכתוב שהיושבת-ראש - - -

מירי רגב: כן, מי לא מכיר אתכם, העיתונאים?

מירי רגב: כן, אורי, בבקשה.

מירי רגב: כמה מייעצים הוא צריך, אתם חושבים שהוא לא יודע מה להגיד?

מירי רגב: כל אחד לוחש.

אורי מקלב: אני מבין שזכות הדיבור שלי תהיה עד שיגיעו להסכמות בחוץ אבל אני בכל אופן - - -

מירי רגב: לא, לא, עזוב את ההסכמות.

מירי רגב: תאמין לי, ההסכמות פחות מעניינות אותי, אנחנו נקדם את החוק עם הסכמות ובלי הסכמות.

אורי מקלב: זה לא רק זה, חילוקי הדעות לא רק עכשיו, אנחנו רואים עד איפה אפשר להגיע עם החוק הזה.

אורי מקלב: עוד אתמול, אחרי שזה כבר היה כאן, כבר החלטה.

אורי מקלב: הרי לא סתם אנחנו רק יושבים היום תוך כדי מליאה ולא דנו בזה אתמול, משום שעוד אתמול היה ניסיון להעביר את זה לוועדה.

אורי מקלב: אין דבר, אין קומבינציה פוליטית שלא היתה בתוך החוק הזה.

מירי רגב: אורי, הכול בסדר, הכול ידוע, שורה תחתונה.

אורי מקלב: גם שלום ירושלמי לא יכתוב שהשוואה לחוק הזה זו - - -

מירי רגב: אני מאוד מתרגשת ממה ששלום יכתוב, אין לך מושג, אני לא ישנה בלילות.

אורי מקלב: את התייחסת לזה.

מירי רגב: אני רק אומרת, זה שהוא כותב זה לא אומר שאני מתרגשת ממה שהוא כותב.

אורי מקלב: אבל אני כן רוצה להתייחס לחבר הכנסת מיכאלי.

אורי מקלב: למה התנגדנו גם בקדנציה הקודמת?

אורי מקלב: מפני שהדיל היה כשבא חוק לכאן לוועדת הפנים, שוועדת הפנים התחילה לדון בו, חוק שינוי פתיחת אזור רישום נישואין, הנקרא "חוק צהר".

אורי מקלב: החוק היה בוועדת הפנים ועד שהוא לא עבר לוועדת חוקה – שם עצרו את זה.

אורי מקלב: מאז אנחנו התחלנו - - -

מירי רגב: אורי, משפט סיכום.

אורי מקלב: 3 דקות עדיין לא עברו.

אורי מקלב: 3 דקות מאז שאת לא מפריעה לי, רק לסיים.

מירי רגב: לא נפריע.

אורי מקלב: בכל אופן, חבר הכנסת מיכאלי, אתה יודע בדיוק שההתנגדות לחוק הזה, לא משנה אם זה הבית היהודי או לא, היתה כשהחוק הזה היה בוועדת חוקה, וכל זמן שלא העבירו לוועדת חוקה – שוב פעם לקחו חוק שכבר נדון בוועדת הפנים, שוועדת הפנים היתה אמורה לדון בזה ודנה בזה, והעבירו אותו לוועדת חוקה בחוסר האמון שיש, "חוק עמר" יאושר רק אם בתמורה לזה יהיה פתיחת אזור רישום נישואין כשידונו באותה ועדה ובאותו יושב-ראש.

אורי מקלב: וכשכבר דנו, באותו יום זה עבר.

אורי מקלב: שום דבר, לא היה כזה דבר עוד בפוליטיקה שבאותו יום, רק ביחד – חוסר האמון שיש בכם – והיום נהייתם כולכם עומדים יחד.

אורי מקלב: ואתם, גם אם תבואו ותגידו לי, חבר הכנסת מיכאלי וחבר הכנסת אזולאי, תדעו שאני מאוד מאוד מעריך גם את היושר וגם את יראת השמים שלכם ואני בטוח שאתם מתוך תמימות, מתוך הבטחות, בטוחים שאין מאחורי זה שום דבר ולא נעשה שום דיל.

אורי מקלב: שיבואו כאן נציגים של אלה שעשו, שהפקידו מכתבים בתוך ראשי הבית היהודי, שהפקידו מכתבים אצל ישראל ביתנו, שהפקידו מכתבים בעוד מקומות.

אורי מקלב: תגיד היום חברת הכנסת שקד אם אין מכתבים שנתנו על ידי אנשים שעליהם מדובר במקומות מסוימים.

אורי מקלב: אנחנו מדברים על חוק שאנחנו רוצים היום לשנות תוך כדי כהונה של אדם שיש לו תפקיד שיפוטי, איפה כל אלה כשצריך את היושר הזה?

מירי רגב: מסתיימות לך תכף 3 הדקות.

אורי מקלב: אני כבר מסיים.

אורי מקלב: מה שאתם עשיתם, קיררתם את האמבטיה.

אורי מקלב: לא יעזור שום דבר, אתם קיררתם את האמבטיה, נתתם אפשרות.

אורי מקלב: גם אם אתם בטוחים שלא נעשה שום דבר ואין דיל אתם הרי יודעים שאתם נותנים את ההיתכנות לשינויים שלא היו כדבר הזה בתוך הרבנות.

אורי מקלב: אתם מכניסים את הדבר הזה בדרך הזו וגם היום, כשאתם רוצים – ואני מאוד מעריך אתכם, אני יודע שאתם עושים את זה באמונה ושאין מאחורי זה שום דבר - - -

מירי רגב: אוקיי, משפט סיכום.

מירי רגב: תודה רבה לך, אורי, או שעוד משפט?

אורי מקלב: משפט סיכום.

מירי רגב: אתה מנצל עד הסוף את 3 הדקות.

מירי רגב: בבקשה.

איילת שקד: אתמול הוא ניצל את ה-30.

אורי מקלב: אני חושב שזה שאני נמצא כאן – ואני מבין שהאווירה היא לא אוירה אוהדת, ויש כאלה שנמצאים במאבקים האלה, אין לנו שום דבר, לאמת אין הרבה דורשים והאמת היא יתומה ואני אעשה את זה בין שאני יודע מה התוצאות ובין שיש כאלה שאומרים לי: מה זה יעזור לך?

אורי מקלב: הרי בין כך ובין כך יאשרו את זה, אתה תראה באיזה מהירות זה יעלה, אנחנו נקרא קריאה ראשונה ולא יעזור שום דבר ואל תענו לו, ולאחר מכן כל חוות הדעת המשפטיות שיהיו, אין לזה שום משמעות, אנחנו סימנו את המטרה ואנחנו נגיע – אבל אנחנו יודעים שאנחנו עושים היום לא רק את חובת המחאה, אנחנו יודעים שהיום אנחנו עושים את זה, ואני אמרתי את זה בוועדת הכנסת, בזה שאנחנו שוב פעם הבאנו את זה לוועדת הפנים.

אורי מקלב: אנחנו שוב מציפים את הדבר הגרוע ביותר שנעשה למוסד הרבנות, לרבנות בישראל ולדרך שאנחנו רוצים להגיע.

אורי מקלב: הדרך כזאת קלוקלת, דרך שלא היתה כמותה כדי להגיע למטרה, כזה דבר עוד לא היה, ודאי לא בחוק של רבנים ראשיים.

מירי רגב: תודה רבה לך על הדברים.

דוד אזולאי: אפשר להגיד משפט?

מירי רגב: תמתין, אתה רשום.

מירי רגב: אני מבקשת את התייחסות משרד המשפטים ולאחר מכן חבר הכנסת אזולאי.

<הראל גולדברג: כפי שנאמר כאן קודם, ועדת השרים לענייני חקיקה, עמדת ממשלה למעשה, תומכת בקידום הצעת חוק הרבנות הראשית (תיקון - הצגת מועמדות לכהונה נוספת של רב ראשי לישראל) בכפוף לאישורי תיקוני החקיקה לחוק הרבנות הראשית שצוינו כאן.

<הראל גולדברג: בנוסף מבקשת הממשלה – אמנם זה לא הובא בפני ועדת השרים לחקיקה, הדברים הוצגו אתמול לראש הממשלה ובשמו מסרה לי היועצת המשפטית שמשרד ראש הממשלה גם את הדברים הבאים – היום החוק מחייב, כפי שגברתי יושבת-הראש אמרה מהתחלה, לסיים את הליכי בחירת הרבנים הראשיים עד ה-24 ביוני.

<הראל גולדברג: אנחנו לא נוכל לעמוד, הממשלה, ולא רק הממשלה, גם גופים אחרים, לא ניתן יהיה לעמוד במסגרת הזמנים הזו, וכדי שלא ייווצר מצב שבו תהיה הפרת חוק של החוק שקבוע למועד - - -

מירי רגב: אתה רוצה שכחלק מהעניין הזה נאשר הארכה?

<הראל גולדברג: אנחנו נרצה שכחלק מהתיקונים נרצה הארכה בחודש בהוראת שעה של קיום הבחירות האלה, קרי עד ה-24 ביולי.

איילת שקד: מה זאת אומרת, שהבחירות יהיו עד ה-24 ביולי?

<הראל גולדברג: לא, שהבחירות של הרבנים הראשיים - - -

מירי רגב: רגע, לפני שאתם צריכים להבין אני רוצה שהיועצים המשפטיים שלנו יבינו.

מירי רגב: אני רוצה רגע להבין, הבחירה עצמה אמורה להיות עד ה-24.6, אתה אומר שבגלל שינוי החקיקה והפרוצדורה אתה מבקש שזה יהיה עד ה-24.7?

<הראל גולדברג: אמת.

מירי רגב: מה הבעיה עם זה?

מירי רגב: כהוראת שעה רק לחוק הזה.

<תומר רוזנר: אנחנו מבינים את הבקשה ואנחנו חושבים שהיא חיונית כדי להבטיח את הצלחת הבחירות בהקשר הזה, אך אנחנו חושבים שלדחות את זה ליום האחרון של הכהונה זה מסוכן מדי ולכן צריך לקבוע את זה לא יאוחר משבוע לפני תום הכהונה.

אלי בן-דהן: לא חודש אלא שבוע?

מירי רגב: לא, הוא מדבר עד ה-17.7.

מירי רגב: אני חושבת שיש דברי טעם במה שאומר היועץ המשפטי של הוועדה.

<הראל גולדברג: כמה זמן לפני ה-24?

מירי רגב: שבוע ימים.

מירי רגב: מה שקורה, ב-24.7 אמורים שני הרבנים הראשיים לסיים את תפקידם והוא אומר:

מירי רגב: כשאתה מביא את זה עד המועד האחרון זה תמיד נגרר, וזה נכון, נביא את זה שבוע לפני.

תומר רוזנר: יכולים להיות גם ערעורים.

מירי רגב: יכולים להיות גם ערעורים ואתה צריך להביא ערעורים ואתה רוצה לעשות את זה שקוף ונכון ואמיתי.

<הראל גולדברג: יש פה גם את המישור הפרקטי.

אלי בן-דהן: אני רוצה רק להעיר הערה, כשהרבנים הראשיים הנוכחיים נבחרו היתה תקופה שלא היו רבנים ראשיים.

תומר רוזנר: ובית המשפט אמר על זה את דברו.

אלי בן-דהן: אמר את דברו זה נכון אבל - - -

מירי רגב: אבל למה לעשות את זה בצורה כזאת?

אלי בן-דהן: אני רוצה לומר שבאותו זמן גם הליכי הבחירה נמשכו.

אלי בן-דהן: אני, בניגוד לעו"ד גולדברג, לא חושב שזה יהיה אסון אם יהיה מצב שבו לא נעמוד בזמן - - -

מירי רגב: אבל אני חושבת שזה יהיה אסון, משום שגם אני כוועדה מחוקקת פה חוקים, אנחנו לא נביא את זה לרגע האחרון.

אלי בן-דהן: אבל אתם גם ככה מביאים.

תומר רוזנר: סגן השר, תאר לך שצריך להגיש את המועמדים עד יום שני הקרוב.

אלי בן-דהן: לא, לא, אתה טועה.

תומר רוזנר: אני לא טועה.

אלי בן-דהן: אתה טועה, כי מועמדים לרבנות ראשית יכולים להגיש מועמדותם עד 7 ימים מיום הבחירה.

<תומר רוזנר: נו?

<תומר רוזנר: שזה 24 ביולי, שזה 17 ביולי.

אלי בן-דהן: אבל זה עוד לא הוכרז, אתה מכריז.

<תומר רוזנר: אין יותר אפשרויות, התאריך האחרון - - -

מירי רגב: שניה, תומר, תן לו רגע לדבר ואנחנו נגיב.

אלי בן-דהן: תקשיב דקה, סבלנות.

אלי בן-דהן: מי שקובע את מועד הבחירות זו ועדת הבחירות.

אלי בן-דהן: עם כל הכבוד, קרה לא פעם, אני אומר לך, לא פעם קרה שוועדת הבחירות דחתה את המועד.

<תומר רוזנר: לא, אז אדוני טועה, סליחה.

מירי רגב: שניה, תן לו רגע לגמור.

<תומר רוזנר: יש על זה פסק דין.

מירי רגב: בסדר, אז הוא יסיים ואתה תודיע, מה קרה עכשיו?

מירי רגב: הוא יגמור ואתה תגיד את מה שיש לך להגיד.

אלי בן-דהן: אני אומר לך שוועדת הבחירות כבר קבעה מועד לאחר המועד שקבוע בחוק וזה היה המועד.

אלי בן-דהן: למה?

אלי בן-דהן: בגלל שהיו אילוצים שונים, היו אז בג"צים ודברים אחרים.

אלי בן-דהן: אני מפחד שהמועד שאתה תקבע הוא מועד מוקדם מדי.

אלי בן-דהן: אני אומר לכם, יש פה עבודה רבה.

אלי בן-דהן: ועדת הבחירות, בהנחה שהיא תיבחר ביום ראשון הקרוב, יש לה עבודה רבה, היא לא תספיק בתקופה כה קצרה להכין את הבחירה.

מירי רגב: הבנתי את דבריך בעניין.

דוד אזולאי: לכן מה אדוני מציע?

אלי בן-דהן: אני מציע לדחות יותר.

מירי רגב: הוא אומר לדחות את זה לעוד חודשיים.

אלי בן-דהן: נכון, ואני אמרתי: לא יקרה שום דבר שחודש אחד יהיו ממלאי-מקום.

אלי בן-דהן: החוק קבע מי ממלא מקום של רבנים ראשיים.

אלי בן-דהן: מה לעשות, אין ברירה.

אלי בן-דהן: לקבוע סד זמנים שאף אחד לא יעמוד בו?

אלי בן-דהן: חבל על הזמן.

מירי רגב: תומר, היועץ המשפטי, אני מבקשת גם לשמוע את התייחסותך.

מירי רגב: אני בכל מקרה, בשונה מהשר, לא חושבת שאנחנו צריכים לפעול במודע ובניגוד - - -

אלי בן-דהן: אבל אם לא נעמוד מה נעשה?

מירי רגב: אז אתה תעמוד.

מירי רגב: תאמין לי, כמו שאומרים לצבא: תקימו גדר אז הם מקימים גדר, אתם גם.

מירי רגב: סך הכול במה מדובר?

מירי רגב: בלהציע מועמדות?

מירי רגב: אפשר לחשוב שלא יודעים שצריך להציע מועמדות לרבנים הראשיים.

אלי בן-דהן: סליחה, עבודת ועדת הבחירות היא רבה.

אלי בן-דהן: אני אומר לך, לקבוע את האסיפה הבוחרת זה לא מהיום למחר.

מירי רגב: הבנתי את מה שאתה אומר.

דוד אזולאי: בגלל זה יש לכם תאריך, בגלל זה קבעו חודש מראש.

אלי בן-דהן: אבל הוועדה עוד לא נבחרה.

מירי רגב: אזולאי, אתה מדבר תכף.

מירי רגב: אני מבקשת לשמוע את תגובת היועץ המשפטי של הוועדה ולאחר מכן את משרד המשפטים, בבקשה.

תומר רוזנר: בית המשפט העליון כבר פסק שיום הבחירות הוא עניין קונסטיטוטיבי שבעצם הפרתו היא הפרה חמורה של החוק שעלולה לפגוע בתהליך כולו, בפסק דין יצחק לוי ובפסקי דין נוספים, זאת לעומת המועמדים האחרים שקבועים בחוק שנאמר עליהם שהם פחות דומיננטיים, כלשונו של בית המשפט.

תומר רוזנר: לגבי ממלא מקום קבע בית המשפט העליון שאין מילוי מקום בנושא של הרבנים הראשיים בשורה של פסקי דין ולכן נוצר חלל שהוא בעייתי מאוד ובית המשפט קבע לגביו שהוא מאוד בעייתי מבחינה משפטית, שנוצר מצב שבו אין רבנים ראשיים מכהנים.

תומר רוזנר: דבר שלישי, ואני מחזק את דבריה של יושבת-ראש הוועדה, אין זה מתקבל על הדעת שהכנסת תחוקק חוק כשהיא יודעת והממשלה מודיעה לה שהיא לא תעמוד בלוח הזמנים שהחוק הקיים קובע ולא תתייחס לזה.

אורי מקלב: גברתי היושבת-ראש, אני מבקש - - -

מירי רגב: סליחה, אתה כבר דיברת יותר מכולם.

אורי מקלב: לא לדבר, שאלה ליועץ המשפטי.

אורי מקלב: האם זה מונע - - -

מירי רגב: תמתין, תמתין.

אורי מקלב: אפילו שאלה מקצועית שאני שואל את היועץ המשפטי?

מירי רגב: נו.

אורי מקלב: האם בית המשפט מונע מאתנו לחוקק חוק פה להאריך את תקופת כהונת הרבנים הראשיים בעוד שנה?

<תומר רוזנר: לא.

אורי מקלב: בית המשפט לא קובע?

אורי מקלב: הזמן הבא שלנו היום להחליט הוא שיש עוד שנה, אנחנו מעדיפים.

מירי רגב: עוד שנתיים נאריך את זה, בסדר.

אורי מקלב: עוד שנה ואנחנו מתייחסים לכל הבעיה.

מירי רגב: בסדר.

מירי רגב: משרד המשפטים, בבקשה.

אורי מקלב: יש מספיק זמן להכין את זה נכון, לא בבהלה.

אורי מקלב: יש בזה בעיה?

מירי רגב: משרד המשפטים.

<הראל גולדברג: יש עתירה עכשיו שהוגשה לבג"ץ, הליך עכשיו שמתנהל בפני בג"ץ שבו נדרשת הממשלה להסביר מדוע לא התקיים הליך בחירת הרבנים הראשיים במועד.

<הראל גולדברג: בהחלטה של בית המשפט מאתמול בית המשפט רומז לכך שמתבקש תיקון של החקיקה בהיבט המועדים כדי שאנחנו נוכל לעמוד בלוח הזמנים שקבוע בחוק.

<הראל גולדברג: אני מסכים מאוד לכתחילה עם היועצים המשפטיים של הוועדה, עם עו"ד רוזנר, שבאמת עדיף שמועד הבחירות יהיה ב-17 או אפילו לפני כדי לאפשר חפיפה מסודרת.

מירי רגב: עד ה-17.7.

<הראל גולדברג: יחד עם זאת, יש לנו פה גם אילוצים פרקטיים כפי שציין סגן השר, ולכן בנסיבות כאלה, שאנחנו לא רוצים שייווצר ואקום, עדיף לדחות את המועד כמה שיותר מאוחר כי במסגרת שלנו יש לבחור את הרע במיעוטו.

מירי רגב: כמה מאוחר, שנה?

מירי רגב: חודש?

מירי רגב: חצי שנה?

מירי רגב: 4 חודשים?

<הראל גולדברג: גברתי, אנחנו הצענו שתי חלופות בפני מקבלי ההחלטות:

<הראל גולדברג: החלופה הראשונה שהצענו זה לקבוע בהוראת שעה דחיה של הארכת כהונה של הרבנים הראשיים הנוכחיים לתקופה נוספת כדי לאפשר לממשלה להשלים את הליך הבחירות הנוכחי.

מירי רגב: כמה?

<הראל גולדברג: זה לא עניין שלנו, זה עניין של מקבלי החלטות, במסגרת שאיך חושבים שהם יוכלו להתארגן.

שמעון אוחיון: הלאה, מה החלופה השנייה?

מירי רגב: החלופה השנייה?

<הראל גולדברג: החלופה השנייה שהצגנו היא לדחות את מועד הבחירות האחרון במקום ה-24 ביוני ל-24 ביולי כדי שלא ייווצר ואקום.

<הראל גולדברג: עו"ד רוזנר ציין קודם שבג"ץ קבע שאין חלופה היום בחוק, אנחנו לא לגמרי מסכימים עם הטיעון הזה.

<הראל גולדברג: זה נכון שבית המשפט קבע כבר בעבר, בפסקי דין, שאין מענה משפטי לוואקום במקרה שבו רבנים ראשיים סיימו כהונה וטרם נבחרו חדשים, אנחנו חושבים שיש כן מענה.

<הראל גולדברג: לא בגלל שחלילה אנחנו חושבים אחרת מבית משפט אלא מכיוון שאנחנו מעולם לא הבאנו בפני בית משפט את הטיעון הזה, היו נסיבות אחרות שונות לגמרי ולכן הנושא הזה בכלל לא עלה.

מירי רגב: אז אתה רוצה להביא את הטיעון הזה דווקא עכשיו, כשגם ככה יש לנו מורכבות עם החוק?

<הראל גולדברג: ממש לא.

מירי רגב: אני אומרת דבר מאוד פשוט: כדי שנסיים את זה, כי זה עוד הדבר הכי קל שלנו היום בדיון, יש אופציה אחת, שנאריך את כהונת הרבנים לעוד חודשיים ואז כל המועדים זזים עד נניח שבוע לפני סיום המועד שנקבע.

<הראל גולדברג: לא, חודש, זה יהיה חודש.

תומר רוזנר: החוק הקיים קובע - - -

<הראל גולדברג: אם אנחנו הולכים על החלופה של הארכת כהונה אז המועדים הנוכחיים נשארים.

מירי רגב: אה, שזה חודש לפני, אוקיי, מצוין.

מירי רגב: זו אופציה אחת, ואת זה אנחנו יכולים לעשות בחוק הזה?

<הראל גולדברג: ככל שידוע לי כן.

אלי בן-דהן: זה לא נושא חדש?

מירי רגב: זה נושא חדש, זה יפיל את - - -

אלי בן-דהן: צריך להביא את זה לאישור של ועדת הכנסת.

מירי רגב: אני לא רוצה ללכת רחוק.

<הראל גולדברג: גברתי, חשוב לי לומר, על דעת ראש הממשלה החלופה שנבחרה זו החלופה הראשונה.

מירי רגב: עד ה-24 ביולי?

מירי רגב: אוקיי, אני מקבלת את זה.

שמעון אוחיון: הרב בן דהן, לא יעמדו עד ה-17, עד ה-18 ביולי?

מירי רגב: עד ה24.7, את זה אני אביא להצבעה.

אלי בן-דהן: לא, זה יהיה קשה מאוד.

שמעון אוחיון: זה יהיה קשה אבל - - -

מירי רגב: את זה נביא להצבעה.

מירי רגב: עוד משהו, משרד המשפטים?

<ישראל פת: אני רק רוצה לציין, ה-17 ביולי יוצא בי' באב, יום לאחר ט' באב, אני מוכרח לומר - - -

מירי רגב: לא, סגרנו את זה, קיבלתי את עמדת המשרד, 24.7.

אורי מקלב: ב-16, דווקא לט' באב זה יותר מתאים.

מירי רגב: לא, בט' באב בואו נלך, נאמר קינות, נתפלל לבניית בית המקדש.

אורי מקלב: חורבן הבית ממש.

מירי רגב: עזוב, מה אתה עכשיו רוצה להתעסק עם זה?

מירי רגב: נריב, נביא שנאת חינם.

מירי רגב: אהבת חינם כל היום מדברים.

מירי רגב: שנאת חינם וט' באב.

<ישראל פת: אני מצטרף לדברים של משרד המשפטים לגבי הצורך - - -

מירי רגב: קיבלתי את זה, קיבלתי 24.7.

מירי רגב: חבר הכנסת אזולאי, בבקשה.

אורי מקלב: לא קיבלנו התייחסות של גולדברג לעוד סוגיות משפטיות שהעלו פה, כמו היועץ המשפטי של הכנסת, האם זה לא שינוי כללי משחק?

מירי רגב: הוא אמר בהתחלה שהוא מקבל את העמדה שלנו, ניתן לעשות את זה.

מירי רגב: הדבר היחידי שהוא אמר הוא שאם אנחנו אכן מאריכים, משנים את החוק, אנחנו צריכים להתייחס לסעיפים הנגזרים מהחוק.

מירי רגב: אמרתי את זה בתחילת בדברי לטובת הפרוטוקול, פתחתי עם זה את הדיון, אנחנו נשנה את הסעיפים בדיון היום, נצביע עליהם בדיון היום וכיוצא בזה גם נצביע על ה-24.7, כפי שבעצם ביקשת כנציג משרד המשפטים.

אורי מקלב: הוא לא ענה על זה, זה אחד.

אורי מקלב: הדבר השני, האם זה לא סותר את מדיניות הממשלה, מדיניות משרד המשפטים שיש קפיצה לכהונה שיכול להיות אצל כל אחד שמכהן בתפקיד ציבורי, כמו שנשיא בית המשפט העליון - - -?

מירי רגב: אבל אנחנו לא יכולים לדבר על כל אחד, אנחנו מדברים עכשיו רק על הרבנות.

אורי מקלב: אבל יש מדיניות.

מירי רגב: לא, יש מדיניות ויש דברים נקודתיים.

אורי מקלב: אנחנו רוצים לקבל תשובות.

אורי מקלב: ועוד שאלה אחת.

מירי רגב: לא, אורי, אתה דיברת ואתה שאלת שאלות, אני רוצה להתקדם היום.

אורי מקלב: לא משנה, אני שואל שאלה, את לא יכולה לא לאפשר לי.

מירי רגב: אל תדאג, הצלחתם, החוק לא יגיע היום להצבעה בקריאה ראשונה בכנסת אז בוא נתקדם.

אורי מקלב: אני שואל האם אחד שיש לו תפקיד שיפוטי, האם זה לא – לפי דעתכם ואם קיבלתם חוות דעת משפטית שהגיעה ממשרדים אחרים שבאה ואומרת: לא יכול להיות, לא יעלה על הדעת שאחד שיש לו תפקיד שיפוטי, הוא עצמו זה שינהל היום מערכת בחירות?

אורי מקלב: איך יכול להיות?

אורי מקלב: למה הדבר דומה?

אורי מקלב: לשופט בבית משפט העליון שיעמוד לבחירה והוא יעשה תעמולת בחירות כזו שהוא עלול ועשוי ויכול להיות שיש לו נגיעה אישית בחיי היומיום שלו.

אורי מקלב: אלה שבוחרים שבו הם היום נמצאים תחת סמכותו.

מירי רגב: הבנו.

מירי רגב: משרד המשפטים, תענה לו, בבקשה.

<הראל גולדברג: אני אתייחס אז, גברתי, לשתי השאלות בקצרה.

<הראל גולדברג: לגבי השאלה הראשונה, חוות דעת של היועץ המשפטי לכנסת, אנחנו מסכימים מאוד עם היועץ המשפטי לכנסת שבמישור הראוי המשפטי אכן לא ראוי להביא הצעת חוק כזו באופן שהיא תחול על הבחירות הקרובות, אכן אנחנו מסכימים שלא ראוי, וגם בגלל שזה סמוך למועד - - -

אורי מקלב: במינוח משפטי לא ראוי - - -

מירי רגב: אתה שאלת, תן לו לענות.

אורי מקלב: אני שואל, מה, את רוצה לקיים דיון אנמי?

<הראל גולדברג: גם בגלל שזה סמוך למועד הבחירות, גם בגלל שהתהליך כבר החל בבחירת נציגי הכנסת על ידי ועדת הכנסת לגוף הבוחר.

<הראל גולדברג: את זה אמרנו במישור הראוי.

<הראל גולדברג: יחד עם זאת, במישור הנסיבות הנוכחיות שהתהליך נמצא רק בראשיתו ואין כוונה בהליך עצמו, בתיקון החקיקה, לשנות מהליכים שכבר התקיימו, כלומר, תיקון החקיקה לא דורש מהכנסת עכשיו לשנות את הנציגים שהיא בחרה, אנחנו נמצאים בתחילת תהליך, טרם מונתה ועדת בחירות – אמנם מונו נציגי המועצה אבל עוד לא שוכללה הקמת ועדת הבחירות – בנסיבות האלה אנחנו חושבים שאין מניעה שיחול החוק על הבחירות הקרובות.

<הראל גולדברג: זה לשאלתך הראשונה.

<הראל גולדברג: גברתי, לגבי השאלה השנייה ששאל חבר הכנסת מקלב ביחס לקדנציות, אכן מבחינה משפטית, על פי המצב החוקי היום, יש קדנציות לנושאי משרה שונים בשירות הציבורי, בעיקר יש קדנציות לנשיאי בתי משפט.

<הראל גולדברג: אחד הרבנים הראשיים לישראל, ברוטציה ביניהם, אכן מכהן כנשיא בית הדין הרבני הגדול.

<הראל גולדברג: הצעת החוק הזו אכן סותרת את המדיניות הכללית, את התפיסה המשפטית של קדנציות.

<הראל גולדברג: יחד עם זאת - - -

אורי מקלב: נראה לי שלא שומעים את מה שאתה אומר עכשיו.

מירי רגב: אנחנו שומעים היטב, אנחנו שומעים, אתה שומע?

אורי מקלב: לא כולם.

מירי רגב: אתה שאלת, אתה תשמע.

מירי רגב: בבקשה.

<הראל גולדברג: יחד עם זאת, אנחנו לא חושבים שיש פה מניעה ברמת המדיניות.

<הראל גולדברג: אנחנו לא חושבים שיש מניעה היום לאשר מתווה אחר.

<הראל גולדברג: עד שנות ה-80' בסך הכול זה המתווה שהיה קיים.

<הראל גולדברג: וחשוב לציין שהרב הראשי - - -

מירי רגב: אתה שומע?

מירי רגב: אתה שומע עכשיו?

<הראל גולדברג: גברתי, תרשי לי עוד משפט רק.

<הראל גולדברג: חשוב גם לציין שנשיא בית הדין הרבני הגדול הוא לא רק נושא משרה שיפוטי, הוא גם רב ראשי לישראל, הוא משרה ייצוגית, הוא נבחר על ידי גוף של 150 חברים ולכן יש פה רציונליים שהם קצת שונים מנושאי משרה שיפוטית אחרים אבל אכן זה חורג מהתפיסה המשפטית הרגילה.

מירי רגב: מאה אחוז, תודה רבה לך.

אורי מקלב: יש לי - - -

מירי רגב: לא, לא, אתה גמרת לשאול שאלות עכשיו.

מירי רגב: חבר הכנסת אזולאי, בבקשה.

דוד אזולאי: חבר הכנסת אורי מקלב, ידידי הטוב, אנחנו מכירים הרבה שנים, אני אומר לך, אתה אמרת פה שאתה לבד, אז אני אומר לך: אתה לא לבד.

דוד אזולאי: יש פה הרבה חברים אתך, מכבדים אותך, מעריכים אותך ובאמת אני מתפלל – אני כאן יכול להגיד לך שהתחושה שלי שעד שמדינת ישראל זכתה לאחד מהרבנים המפארים את שמה של היהדות ושל מדינת ישראל, האיש, קטונתי מלהביע דעה, אבל האיש מקדש שם שמיים ברבים, וחבל מאוד, חבל מאוד שאנחנו עומדים כאן ומתווכחים כתגרנים בשוק.

דוד אזולאי: זה לא מכובד, זה לא ראוי והייתי מבקש והייתי מצפה ממך כיהודי ירא שמיים, שומר תורה ומצוות, בוא נחדל מכל הדברים האלה.

דוד אזולאי: תעשה לי טובה, כשמדברים על דילים, כל הבית הזה הוא דיל אחד גדול.

דוד אזולאי: אין פה חוק אחד שאין בו דילים.

דוד אזולאי: על מה אתה מדבר?

דוד אזולאי: כולנו מכירים את זה, לא נולדנו היום, אנחנו מכירים את כללי המשחק.

דוד אזולאי: פה לשמחתי הרבה, לפחות את החוק הזה, לא מלווים רק פוליטיקאים, יושבים פה יועצים משפטיים, נציג של משרד המשפטים, נציג של משרד הדתות, ואתה יודע שאני לא חסיד גדול של כל האנשים האלה.

דוד אזולאי: יושב פה היועץ המשפטי של ועדת הפנים שאתה מכיר אותו טוב טוב ואתה מכיר את מלאכתו הנאמנה שהוא עושה בוועדה הזאת במשך שנים ארוכות עם הצוות שלו, ואני לא זוכר פעם אחת שהוא הטעה אותנו, אני לא זוכר דבר כזה.

דוד אזולאי: יושב פה ואומר דעה ברורה, לבוא להעביר את זה - - -

אורי מקלב: מה הוא אומר?

אורי מקלב: שזה מעורר קשיים לא מעטים.

דוד אזולאי: הוא לא אמר את זה, סליחה, הוא לא.

אברהם מיכאלי: אתה שומע סלקטיבי.

דוד אזולאי: האמן לי, אתה מכיר את עו"ד תומר רוזנר, היועץ המשפטי של הוועדה, אתה מכיר אותו טוב, אם בעסק הזה היה איזשהו פגם לא חוקי, אני מודיע לך, הוא לא היה נותן למהלך הזה להתקדם.

דוד אזולאי: אתה יודע את זה טוב מאוד, והיו לנו ניסיונות בוועדה הזאת, גם לך וגם לי.

אורי מקלב: תרשי לי לענות כאן.

דוד אזולאי: הרב אורי, תרשה לי, אני אומר לך, חבל מאוד.

דוד אזולאי: יש פה דבר אחד שאני רואה לאורך הדרך, יש מגמה שהרב עמר לא ייבחר, נקודה.

דוד אזולאי: ואני אומר לך, אותי - - -

מירי רגב: סליחה, זה לא חוק פרסונלי, אנחנו לא מדברים פה על הרב עמר, אנחנו מכבדים את הרב עמר ואני מבקשת – אנחנו מדברים פה על העיקרון, על האפשרות להאריך, שרב ראשי שמסיים תפקיד יכול להמשיך בקדנציה שניה.

מירי רגב: אין חוקים פרסונליים בכנסת.

דוד אזולאי: אני מקבל.

אורי מקלב: איך אתה יכול להגיד שאני נגד הרב עמר - - -

מירי רגב: לא, לא, יש מזנון, תדברו ביניכם במזנון.

אורי מקלב: הוא פונה אלי.

מירי רגב: לא, הוא פונה אליך אבל הוא בעצם דיבר לוועדה.

אורי מקלב: אני אבל כאן, גברתי היושבת-ראש, אני הצעתי להאריך את הכהונה פה בעוד שנה, לא מישהו אחר.

דוד אזולאי: כשאדוני דיבר כאן על דילים, אני אומר לך, גם חברי, חבר הכנסת הרב מיכאלי, ואנוכי, אנחנו לא יודעים על מה אתה מדבר.

דוד אזולאי: אנחנו לא מכירים.

מירי רגב: גם אני לא.

אורי מקלב: זה מה שאמרתי, שאתה לא יודע.

אורי מקלב: זאת הבעיה.

דוד אזולאי: ואם יש מכתב ודילים, בבקשה, שים אותם על השולחן.

מירי רגב: אם יש דילים ומכתב חובת ההוכחה היא עליך.

מירי רגב: אני אתן לך להתייחס כי מן הסתם כולם יפנו אליך.

דוד אזולאי: מבחינה זו אני אומר, השולחן נקי, אין בידנו דבר ואנחנו מתנהגים בידיים נקיות בכל הנושא הזה.

דוד אזולאי: ולכן באתי לפה, ואני רוצה להודות לך על הרצון שלך ושל יושב-ראש הכנסת לקיים את הדיון הזה בכל זאת בשעה לא שגרתית, זה לא מקובל.

דוד אזולאי: אני מקבל את ההצעה גם של היועץ המשפטי של הוועדה - - -

מירי רגב: חכה, עוד לא דיברנו על הוועדה, עוד לא הגענו לדברים הבעייתיים.

דוד אזולאי: אני מדבר על התאריך עכשיו, אני דווקא חושב שזאת גישה ראויה, 24.7 זהו זמן סביר ואני מאמין שהמערכת כבר ערוכה לבחירה הזו.

דוד אזולאי: יכול להיות ש-24.7 יוצא ביום י"ז בתמוז או יום אחר אז אפשר לפתור את הבעיה, יום יותר או יום אחרי זו לא הבעיה.

שמעון אוחיון: ט' באב.

מירי רגב: מאה אחוז, תודה רבה, אזולאי.

מירי רגב: חבר הכנסת זבולון, בבקשה, ולאחריו שמעון אוחיון.

זבולון כלפה: קודם כל אני שמח על ההערה שלך לגבי הוצאת האמירות האלו, זה לא חוק פרסונלי.

זבולון כלפה: בתור אחד שהגיש הצעת החוק דומה לפני מספר שבועות אני חושב שהדבר הזה יותר מראוי, ולך, חבר הכנסת מקלב, הייתי רוצה לומר, אני משתמש בדוגמה הזו, אני פשוט בא מהחיים האלה – בתנועה הקיבוצית פעם היה נהוג שמי שעושה קדנציה בתפקיד מסוים נותנים לו קדנציה אחת ובזה גומרים, ואז הבינו פתאום יש פה בעיה מהותית כי הניסיון שלו ירד פה לאיבוד, אז מה עושים?

זבולון כלפה: אז למה שפה תהא כוהנת כפונדקאית?

זבולון כלפה: ההפך.

זבולון כלפה: לכן אני חושב שצריך לקבל את הדבר הזה בתמיכה רבה מאוד.

זבולון כלפה: לגבי פרטי החוק, אני מבין שאחר כך יש את דיון?

מירי רגב: כן, עכשיו.

אורי מקלב: שאלתי על מדיניות הממשלה, הוא אמר שמדיניות הממשלה השתנתה.

מירי רגב: לא, אורי, אנחנו צריכים עוד להתקדם, בבקשה.

מירי רגב: זבולון, עוד משהו?

זבולון כלפה: לא.

מירי רגב: אז תודה רבה לך.

מירי רגב: שמעון אוחיון, בבקשה, ואנחנו עוברים תכף לפרטי החוק, לסעיפים הנגזרים.

שמעון אוחיון: אני גם כחבר כנסת חדש מבקש להגיד, אני מוכרח לומר שאני דווקא שמח בציבוריות, על כל המהלכים והבירורים שהתנהלו בציבוריות בכנסת כדי לנסות ליצור מצב שהרבנים הראשיים שייבחרו יהיו האנשים שמייצגים את מירב הציבור במדינת ישראל, מיליונים, ולא מחנות ולא כיתות.

שמעון אוחיון: אני מצטער לומר לך, אורי, לו הייתי יודע שהעניין הזה של הרבנות הראשית לישראל הוא דבר מאוד מאוד חשוב ויוקרתו חשובה בעיניך, למשל, לו היית מכבד את הכשרות שלו, של הרבנות הראשית – דבר שאנחנו מחפשים, מחפשים איזושהי רבנות ראשית היום שתהיה ממלכתית ותהיה אחידה לכל קהילות ישראל בעניין הזה ותקרין על כולם, בלי להיכנס לעניין הזה, אז אל תאשים אותנו במשהו באמת בעניין הזה.

שמעון אוחיון: לפעמים, אני יכול להגיד לך גם טול קורה מבין עיניך כי באמת לא הצטיינתם לכל אורך הדרך בזה שמשאת נפשכם היתה שתהיה פה רבנות ראשית מקובלת וסמכותה נאדרת ונהדרת מעל כולם.

שמעון אוחיון: לא, זה לא מה שהתרשם הציבור לצערי, ואני שמח שאולי נוצרה כאן הזדמנות, אני שמח שבשביל מפלגות כמו ישראל ביתנו - - -

מירי רגב: טוב שבאת, רק לך חיכינו, נסים זאב.

אברהם מיכאלי: נסים לא מדבר היום.

דוד אזולאי: הוא דיבר מספיק אתמול.

שמעון אוחיון: משפט סיום.

מירי רגב: אזולאי, בוא רגע תחליף אותי.

שמעון אוחיון: אני שמח, אורי, שמוסד הרבנות הראשית לישראל הופך להיות, גם אם זה ברמה הפוליטית-ציבורית, רלוונטי.

שמעון אוחיון: רלוונטי.

שמעון אוחיון: אכפת לאנשים בישראל ביתנו, אכפת ליש עתיד, כי הם מחפשים גם הנהגה שתתייחס אל כלל ישראל ולבעיות הללו וזאת הזדמנות.

שמעון אוחיון: אדרבה, אם נוכל להרים את זה לרבנות ממלכתית שתאציל על כולם זה דבר טוב.

שמעון אוחיון: לגופו של עניין, באמת כדי למנוע את הסחבת בוודאי צריכים להיעשות כאן המאמצים ולתמוך ב-24.7.

אורי מקלב: אדוני היושב-ראש, אפשר?

נסים זאב: אדוני היושב-ראש, אני יוזם החוק ואני רוצה גם לומר מספר דברים.

דוד אזולאי: אני מיד אאפשר לך, אדוני.

דוד אזולאי: יש עוד מישהו מחברי הכנסת שביקש להתבטא?

אורי מקלב: אני מבקש רק להתייחס לדברים, לא אכפת לי אחרי זה.

נסים זאב: אני רוצה לדבר אחרי מקלב, אם אפשר.

דוד אזולאי: חבר הכנסת מקלב כבר דיבר.

אברהם מיכאלי: נסים, הוא דיבר כבר כמו אתמול בלילה.

דוד אזולאי: בבקשה, הרב נסים זאב.

מירי רגב: מי רוצה לדבר?

מירי רגב: נסים זאב, כפרה עליך, כפרה עליך תעשה את זה קצר, אנחנו רוצים לגמור את החוק היום.

אברהם מיכאלי: הוא אמר חצי דקה, הוא הבטיח לו חצי דקה.

מירי רגב: לא, אני לא מאמינה, אין דברים כאלה.

נסים זאב: מה קרה?

נסים זאב: אני עד 04:30 אתמול הייתי במליאה.

מירי רגב: אז עכשיו גם אתם רוצים עוד פעם?

מירי רגב: היום יום שלישי, זה יום של הילדים שלי, שמעת?

מירי רגב: אז יאללה, רק בשביל עמר אני פה.

דוד אזולאי: היות ואני נתתי לו רשות דיבור אני מבקש ממנו לקצר.

נסים זאב: קודם כל אני גם מיוזמי החוק אז אי אפשר להתעלם ממני.

אברהם מיכאלי: חס ושלום.

דוד אזולאי: חס ושלום.

מירי רגב: הצגנו אותך, אמרתי שאתה מיוזמי החוק, אני צריכה להסתבך אתך?

נסים זאב: הנה, תסתכלי, 3 יוזמים ואני ביניהם.

מירי רגב: אמרתי את זה בתחילת הדברים, שאני אסתבך אתך?

דוד אזולאי: אני אומר לך יותר מזה, הללו ושבחו אותך פה.

נסים זאב: על מה, על אתמול בלילה או על החוק הזה?

שמעון אוחיון: על החוק.

מירי רגב: בבקשה, נסים.

נסים זאב: אני רוצה לומר לכם, לא היה דבר מכוער יותר בפוליטיקה הישראלית שלנו מהניסיון לדחות את החוק הזה ככל שניתן רק כדי להגיע לתוצאה שהחוק הזה לא יהיה רלוונטי, והכול בשם המקצועיות:

נסים זאב: אנחנו רוצים שאנשי המקצוע – איפה המקצוע נמצא?

נסים זאב: לא בוועדת הפנים.

נסים זאב: תראי כמה פוגעים בך, כאילו את לא מספיק מקצועית.

נסים זאב: בוועדת חוקה, שם יושבים אנשי המקצוע.

מירי רגב: אל תעביר את זה אלי, זה לא עושה עלי רושם.

נסים זאב: מה?

מירי רגב: שאומרים: מקצועית, לא מקצועית.

מירי רגב: זה לא עושה עלי רושם.

נסים זאב: אבל זה נאמר, סליחה, זה נאמר.

נסים זאב: במקום שתגידי תודה רבה שאני מגן עליך ותעריכי את זה את עושה לי טובה שאני בכלל מדבר, באמת.

מירי רגב: תודה.

אברהם מיכאלי: קודם תתחילי עם "הקוף".

מירי רגב: אין עליו.

נסים זאב: לא, ברצינות, את לא שמעת את החרפות והגידופים שהיו בוועדת הכנסת?

מירי רגב: תן, תן להם לדבר.

מירי רגב: השיירות – איך אומרים?

נסים זאב: לא, אל תגידי שיירות, תשמעי מה שאני אומר לך, אלה דברים מאוד חשובים ואם את צריכה לתקן את עצמך תתקני כי את אולי לא יוצרת מספיק רושם חיצוני שאת מספיק מקצועית.

מירי רגב: נתקן את זה היום, נתקן את זה, בחוק הזה נתקן את זה.

נסים זאב: אז באים הפוליטיקאים האחרים ואומרים: תשמעו, הנושא כל כך רציני, כל כך מקצועי, שרק אנשי מקצוע יכולים לדון.

נסים זאב: ואיפה נמצאים אנשי המקצוע?

נסים זאב: אצל אחד שכבר קיבל על עצמו לקבור את החוק הזה קבורת חמור.

נסים זאב: אז אני אמרתי שגם חברת קדישא הם מקצועיים.

נסים זאב: בוועדת חוקה יושב אדם כיושב-ראש הוועדה הוא גם מקצועי והוא רוצה לקבור את החוק הזה.

נסים זאב: גברתי היושבת-ראש, אני קודם כל שמח שהקדוש ברוך-הוא זיכה שסוף סוף אישה יושבת בראש הפירמידה הזאת ועל ידך התגלגלה הזכות שהרב עמר יוכל להיבחר.

נסים זאב: אני לא בטוח שהוא יבחר בסוף אבל לפחות אנחנו פותחים פה את הדלתות.

מירי רגב: אסור לנו לדבר על כך, זה לא חוק פרסונלי.

רינה פרנקל: נסים, זה משהו חדש.

נסים זאב: מה?

רינה פרנקל: שאישה יושבת פה ואתה שמח.

נסים זאב: בוודאי, זה חידוש בעיני, תדעי לך, אני רגיל שאישה יושבת בוועדת מעמד האישה.

מירי רגב: אתה רגיל שהאישה במטבח.

נסים זאב: במטבח זה קבוע, סליחה.

מירי רגב: תכבסי, תגהצי, תקפלי.

שמעון אוחיון: במטבח הפוליטי.

מירי רגב: טוב, אפשר לקרוא לבן דהן, בבקשה?

מירי רגב: אני הולכת לדבר על הוועדה.

אורי מקלב: גברתי, את נותנת לי גם?

מירי רגב: לא, לא, אתה כבר דיברת מספיק, אחר כך.

נסים זאב: אני קודם כל רוצה להכריז שהוועדה הזו היא ועדה מקצועית לא פחות מוועדת חוקה.

נסים זאב: אם יש מישהו שמתנגד לרעיון או לאמרה הזאת שיאמר לי.

נסים זאב: אני רוצה לומר, אין פה שום "catch" בין הרב עמר – זה חשוב כי זה נאמר וזה ממש לא נכון.

נסים זאב: שמענו את הרב גפני שאמר שהיו פה דילים, אין פה שום דילים.

נסים זאב: אנחנו אנשים כל כך ישרים, אנחנו לא מבינים.

אברהם מיכאלי: נסים, לא, לא שואלים אותי, אני הגשתי את החוק, אותי לא שואלים אותי אם יש דילים.

אברהם מיכאלי: החליטו שיש דילים.

נסים זאב: גם אם היינו רוצים לעשות את זה אנחנו לא יודעים איך לעשות את זה.

אברהם מיכאלי: לא, הכריזו שיש דיל, מה זה משנה?

מירי רגב: תודה רבה.

נסים זאב: תודה רבה, ואני מקווה שכל החברים פה יצביעו בעד פה אחד.

אורי מקלב: אפשר?

מירי רגב: לא, אתה תדבר אחר כך, לפני ההצבעה.

מירי רגב: לא, מספיק.

אורי מקלב: למה לא?

אורי מקלב: תסבירי לי למה לא.

מירי רגב: לא, מספיק, דיברנו מספיק.

אורי מקלב: את דיברת אתי, תני לי לענות.

מירי רגב: אז אני אתן לך לענות, בסיום הכול אתה תענה.

מירי רגב: אנחנו עוברים עכשיו לנגזרות ולסעיפים.

אורי מקלב: למה רק אחרי ההצבעה?

אורי מקלב: אנשים דיברו עלי, דיברו עלי.

מירי רגב: אבל כל אחד פתח, כל אחד דיבר.

אורי מקלב: אבל את אמרת, את ביקשת אבל.

אורי מקלב: גברתי היושבת-ראש, זה לא הוגן, את באת אומרת שאתה ודאי רוצה לענות אחר כך אבל גם זה לא?

מירי רגב: אורי, נו, באמת.

מירי רגב: די כבר.

אורי מקלב: גם זה לא?

אורי מקלב: אנשים התייחסו אלי.

מירי רגב: מה אתה רוצה להגיד עכשיו?

אורי מקלב: אני רוצה לענות להם, זה הכול.

מירי רגב: אז תענה להם בקצרה, 2 דקות.

מירי רגב: בבקשה, נו.

אברהם מיכאלי: למה 2 דקות?

אברהם מיכאלי: למה לא 20 דקות?

אורי מקלב: גברתי היושבת-ראש, חברי חברי הכנסת, במיוחד החברים שפנו אלי בעניין הזה, אני מאוד נזהרתי בדברים שאמרתי, אם תראה מה שכתוב אצלי בהתייחסות שלי, בהגדרות שלי על מה שנעשה פה, זה הרבה הרבה יותר חריף, הרבה הרבה יותר מבטא ומשקף את שנעשה.

אורי מקלב: אמרתי את זה בצורה מאוד מאוד מתונה ואמרתי את זה בצורה מתונה משום שאני יודע שאני לא יכול את האמת כאן להכיל, אין כלי קיבול שיבין את גודל האבסורד.

אורי מקלב: אנשים רואים את זה בצורה מאוד מאוד שטחית.

אורי מקלב: לא היושבת-ראש, אני מבין אותה, אבל גם אתם היום נסחפתם בעניין הזה, אבל אני נזהרתי בכבודכם.

אורי מקלב: אני חוזר ואומר, איש, לא פלוני ולא אלמוני, אני מכבד את מוסד הרבנות הראשית, רבנים ראשיים כרבנים, אמרתי שאני מוכן – אמרנו את זה ואני אומר עכשיו – להאריך את כהונת הרבנים הראשיים עכשיו לעוד 5 שנים, אז מישהו יכול לבוא ולהגיד שאמרתי נגד מישהו?

אורי מקלב: מיד עכשיו את שני הרבניים הראשיים להאריך בעוד 5 שנים, אז איך אפשר להגיד שאני אומר נגד מישהו?

אורי מקלב: אני דיברתי על הדרך, על מה נעשה כדי לחייב את זה.

נסים זאב: אבל זה החוק, זו מהות החוק.

נסים זאב: זו מהות החוק, הארכת הכהונה היא לא רק לרב הספרדי, גם לאשכנזי.

אורי מקלב: זה לא הארכת הכהונה, זו אפשרות להתמודד - - -

נסים זאב: בסדר, אז זה גם לאשכנזי.

נסים זאב: האשכנזים אף פעם לא היו מקופחים, מה אתה רוצה?

אורי מקלב: אבל זה לא נחשב לטובתי.

מירי רגב: תן לו לסיים לדבר.

אורי מקלב: אני מסיים.

אורי מקלב: אני שואל ואני בטוח גם שאתם לא יודעים מהדילים ואומרים להם שאין דילים ואומרים: איך זה יכול להיות שיש דילים כשיש רבנים גדולים שנאסרים על זה, ואני שואל אתכם: אתם יכולים להסביר לי מדוע הבית היהודי שהתנגד ולא נתן להביא, למה היום הוא מסכים לחוק הזה?

אורי מקלב: מדוע ישראל ביתנו - - -

מירי רגב: לא, אתה לא עונה לו כי עכשיו הוא יצטרך לענות לך על מה שאתה עונה.

מירי רגב: לא, לא, אתה שואל ואנחנו לא עונים.

אורי מקלב: לא עונים.

אורי מקלב: אני אגיד לך מה שאמר אתמול יושב-ראש ישראל ביתנו במסיבת עיתונאים לעיני כל ישראל, הוא אמר: הרב עמר הבטיח שיתמוך – אתמול, בלשונו, במסיבת עיתונאים – הרב עמר הבטיח שיתמוך ברב סתיו וגם אמר זאת לרבני "צהר", שהוא תומך בו.

נסים זאב: לא שמעו את זה מדויק, זו הבעיה.

אורי מקלב: והוא אמר:

אורי מקלב: סיעתי שלי היא זו שמנעה בכנסת הקודמת את אישור החוק אך כעת, בגלל זה, אנחנו לא רוצים להפריע, לא להצביע נגד ולא בעד.

נסים זאב: מי אמר את זה?

אורי מקלב: אלה מילים שאמר אתמול איווט ליברמן, אתה אומר - - -

נסים זאב: אתה מאמין לאיווט ליברמן?

נסים זאב: אתה לא מאמין לי?

נסים זאב: תראה מה כתוב בהצעת החוק.

נסים זאב: גברתי היושבת ראש, הצעת החוק אומרת שאין הבדל בין רב ספרדי לאשכנזי, הוא יכול להתמודד בקדנציה.

מירי רגב: חברים, אנחנו רוצים לסכם.

אורי מקלב: רק לסכם.

מירי רגב: לא, זהו, סיימת.

מירי רגב: די, באמת, אורי, מספיק.

אורי מקלב: אני לא ביקשתי, אני יכול לבקש, אני לא רוצה לבזות, שיבוא כאן נציג של הרבנים הראשיים ויגיד האם הופקדו מכתבים, האם נכתבו מכתבים בידי הרבנים הראשיים.

אורי מקלב: אני לא אומר את זה, לא רציתי להגיד את זה ולא אמרתי את זה לפני זה כי אני שומר על כבודו.

נסים זאב: לא הופקדו ולא היו דברים מעולם.

נסים זאב: אני אומר לך, לא היו דברים מעולם.

אורי מקלב: אתה הרי יודע, קראת את פרשת השבוע הקודמת על קורח, איך 250 איש, נשיאי העדה, אנשי - - -

מירי רגב: אורי, נתתי לך עוד זמן לדבר, מספיק.

אורי מקלב: במילה של דבר תורה.

מירי רגב: דבר תורה נגיד בבית כנסת ביום כנסת.

אורי מקלב: סיימנו את פרשת קורח והשאלה שנשאלה שם, אתה יודע, איך 250 איש נשיאי ישראל, ראשי הקהל, איך הם נסחפו אחרי הדברים, אחרי השקרים?

אורי מקלב: זה כשנמצאים - - -

מירי רגב: תודה רבה, אורי.

אורי מקלב: אני יודע שאתם לא כאלה אבל זה המצב היום.

מירי רגב: אנחנו עוברים לסעיף 7 בחוק הרבנות הראשית.

מירי רגב: אל תדאג, אנחנו רק מדברים עוד.

אורי מקלב: עוד לא נסגרו הדילים?

אורי מקלב: תראו איך לעיני כל ישראל, סוף כל התורה כולה – איך התורה נגמרת?

אורי מקלב: ב"לעיני כל ישראל", תוך כדי.

אורי מקלב: אין דילים, איך אומרים, אין דילים?

אורי מקלב: לעיני כל ישראל - - -

נסים זאב: מה יש לך מהרב עמר?

נסים זאב: למה אתם נגד הרב עמר?

נסים זאב: מה קרה לכם?

אורי מקלב: לעיני כל ישראל ופה בתוך הוועדה סוחבים את ההצבעה ואומרים שאין דילים, תראו איזה ביזוי שיש.

נסים זאב: צריך לומר פה את האמת.

אורי מקלב: ואומרים אין דילים.

אורי מקלב: איך אפשר להכחיש את החי?

אורי מקלב: להגיד אין דילים?

אורי מקלב: אי אפשר לקיים הצבעה, לא נותנים לקיים הצבעה, סוחבים את הדיון.

אורי מקלב: אני הייתי מקבל זכות דיבור ככה אם לא זה שיש דילים ועדיין לא הגיעו להסכמות?

אורי מקלב: ואחרי זה יגידו אין דילים.

אורי מקלב: דברים מפורשים כאן נאמרו ועוד יאשימו אותי שאני פוגע ברבנות הראשית, כמה צביעות יש בתוך החוק הזה.

מירי רגב: די, אורי.

מירי רגב: הרב בן דהן, בבקשה.

אלי בן-דהן: רבותי, התיקונים של החוק כפי שהם מופיעים היום תוקנו בתחילת 2004, כאשר משרד הדתות פורק ולא היה משרד.

אלי בן-דהן: אנחנו הרי מחזירים עכשיו את התיקונים, מאפשרים לרב ראשי להתמודד שוב, כיוון שכך אני מציע שלגבי שלושת הסעיפים הנוגעים – ואני מיד אסביר – למעורבות הרבנים הראשיים בהקשר לבחירות ובהקשר לגוף הבוחר, להחזיר את המצב לקדמותו כפי שהיה קודם.

אלי בן-דהן: דהיינו, 10 אנשי הציבור ייבחרו על ידי השר בלי התייעצות עם הרבנים הראשיים כי אי אפשר להתייעץ אתם, 10 הרבנים יבחרו על ידי השר כפי שהמצב היה קודם, לפני התיקון של 2004.

<הראל גולדברג: באישור הממשלה.

אלי בן-דהן: באישור הממשלה, כמובן.

אלי בן-דהן: והדבר השלישי, ועדת הבחירות תיבחר על ידי השר באישור הממשלה, כפי שהמצב היה קודם, לפני ינואר 2004.

אלי בן-דהן: זאת הצעתי.

מירי רגב: מאה אחוז, הצעתך לא מקובלת עלי.

<תומר רוזנר: יושב-ראש ועדת הבחירות.

אלי בן-דהן: לא, היושב-ראש גם הוועדה כולה.

<תומר רוזנר: לא.

אלי בן-דהן: כן, כן.

אלי בן-דהן: הנוסח היה שכל הוועדה.

<תומר רוזנר: אנחנו לא משנים את זה עכשיו.

אלי בן-דהן: אבל זה היה הנוסח.

<תומר רוזנר: אבל אנחנו לא משנים את זה עכשיו.

אלי בן-דהן: זה היה הנוסח הקיים, הקודם.

דוד אזולאי: אדוני היועץ המשפטי, ברשותך, אני רוצה להציע.

אלי בן-דהן: אני לא מבין מה הבעיה.

אלי בן-דהן: תומר, תסביר לי מה הבעיה.

<תומר רוזנר: זה לא מתחייב מהדבר הזה.

אלי בן-דהן: למה לא?

<תומר רוזנר: כי זה לא מתחייב.

אלי בן-דהן: מה, אני צריך להתייעץ עם הרבנים הראשיים?

<תומר רוזנר: לא, אבל היום רק היושב-ראש - - -

דוד אזולאי: אני רוצה לעזור לך, תיתן לי?

אלי בן-דהן: לא, היושב-ראש זו בחירה של אחד ושני הנציגים זה בהתייעצות.

תומר רוזנר: לא.

אלי בן-דהן: כן.

אלי בן-דהן: בוודאי, תקרא שוב.

<תומר רוזנר: אני קורא שוב, אני מיד קורא.

דוד אזולאי: תומר, אדוני היועץ המשפטי, אני שואל אותך שאלה: הוצע כאן על ידי סגן השר לגבי השינויים האלה, אני הייתי מציע האם אפשר לדחות את זה לקריאה שניה ושלישית?

אברהם מיכאלי: ללבן את זה בשקט.

<תומר רוזנר: לא.

דוד אזולאי: למה לא?

<תומר רוזנר: זה נושאים מהותיים.

דוד אזולאי: הבנתי, אוקיי.

מירי רגב: אני מציעה הצעה אחרת.

מירי רגב: קודם כל אני חשבתי שמועצת הרבנים הראשיים יכולה לקבוע את זה, הרי זו מועצה של רבנים ראשיים שנבחרה והיא גוף רשמי של מדינת ישראל אבל לא, אני מבינה שהעמדה הזאת לא מקובלת.

אורי מקלב: למה?

אורי מקלב: אני תומך בעמדה הזאת.

אורי מקלב: יש לך רוב אולי, בואי נבדוק, אולי יש לך רוב להצעה הזאת.

מירי רגב: אני חושבת שמועצת הרבנות הראשית צריכה ונחריג, הרבנים לא יהיו חלק מהם.

מירי רגב: זאת אומרת, אם הגוף של הרבנים מונה 15 איש כולל שני הרבנים הראשיים, תוריד את השניים והיו 13 איש, מה קרה?

מירי רגב: 13 איש מכובדים, רבנים של ערים, רבנים של מועצות, רבנים של יישובים יותר קטנים, אנשים שנבחרו על ידי גוף בוחר, זה גוף סטטוטורי.

אורי מקלב: הם נבחרו פעמיים, הם גם עצמם בוחרים.

אורי מקלב: נסדר את זה בדיוק כמו שצריך, אני תומך בהצעה שלך.

מירי רגב: אבל בן דהן מתנגד לזה ואנחנו רוצים להגיע להבנות.

אלי בן-דהן: אני רוצה להסביר.

מירי רגב: שניה, תכף תסביר למה אתה מתנגד לזה.

מירי רגב: אני מביאה הצעה אחרת.

מירי רגב: קודם כל אני לא מוכנה שהכול יהיה אצל שר הדתות, לא.

אלי בן-דהן: זה היה המצב קודם.

מירי רגב: זה היה, אז מה שהיה היה, עכשיו אנחנו מדברים על מה שיהיה.

מירי רגב: לכן אני אומרת, אני רוצה שנגיע להבנות, 10 רבנים ימנה שר הדתות ויביא לאישור הממשלה, 10 אנשי ציבור ימנה ראש הממשלה ויביא לאישור הממשלה, מתוך רצון שראש הממשלה ינסה, בגלל חוק שטרן שנפל, ינסה והוא גם אמר שהוא מתחייב אישית שהוא ימנה נציגות ציבור בגוף הזה.

אלי בן-דהן: גם אנחנו התחייבנו.

מירי רגב: מצוין, אז אם גם אתם התחייבתם וגם הוא התחייב אז זה מצוין, אז יש בכלל הלימה.

אלי בן-דהן: לא, אבל אני מתנגד, אני מתנגד למעורבות ראש הממשלה.

אורי מקלב: על זה המחלוקת, על איזה כיסוי ראש.

מירי רגב: אני חושבת שזה יכול להיות מצוין, 10 רבנים אתה תמנה, תביא לאישור הממשלה, 10 נציגי ציבור ימנה ראש הממשלה, יביא לאישור הממשלה.

מירי רגב: מה רע בהצעה הזאת?

מירי רגב: הצעה טובה, גם לך יש את הסמכות.

<תומר רוזנר: ויושב-ראש ועדת הבחירות בלי הרבנים הראשיים.

מירי רגב: יושב-ראש ועדת הבחירות זה יהיה בלי הרבנים הראשיים.

אלי בן-דהן: מי יבחר את היושב-ראש?

מירי רגב: כפי שהחוק היום.

<תומר רוזנר: כפי שהחוק היום בלי הרבנים.

מירי רגב: היום החוק אומר השר באישור הממשלה, אותו דבר, אותו דבר בדיוק.

מירי רגב: איפה הסעיף הזה של הרבנים?

אלי בן-דהן: אני רוצה רק לומר משפט.

אלי בן-דהן: מועצת הרבנות הראשית בחרה שני נציגים.

תומר רוזנר: היא הנותנת שאתה לא יכול לשנות את זה עכשיו.

אלי בן-דהן: סליחה, אבל קודם כל כשהיא בחרה את שני הציגים הרבנים הראשיים היו שותפים לבחירה הזאת, הבחירה הזאת היא פסולה.

אלי בן-דהן: תראו, אין לי בעיה, אני מציל אתכם מבג"ץ, שני הנציגים הקיימים היום נבחרו עם הרבנים הראשיים יחד, בנוכחותם.

מירי רגב: אוקי, אני מקבלת את עמדתך.

אלי בן-דהן: אתם טועים, אני מצטער להגיד לכם.

מירי רגב: בן דהן, אני מקבלת את עמדתך.

אלי בן-דהן: את לא מקבלת.

מירי רגב: הנה, מקבלת, מועצת הרבנים הראשיים לא תעשה את זה, מקבלת.

אלי בן-דהן: אבל היא כבר בחרה, לכן צריך לתקן את החוק.

מירי רגב: אז אנחנו מתקנים ואומרים כך: הגוף שיבחר את 10 הרבנים, במקום הרבנים הראשיים ימנה שר הדתות ויביא לאישור הממשלה.

אלי בן-דהן: זה אמרת עכשיו, גמרנו, נגמר.

אלי בן-דהן: הלאה.

מירי רגב: 10 אנשי ציבור ימנה ראש הממשלה ויביא לאישור הממשלה.

מירי רגב: ועכשיו הסעיף האחרון שאנחנו צריכים לדון בו זה סעיף 11 שאומר: "לביצוע הבחירה של הרבנים הראשיים לישראל ושל חברי מועצת הנבחרים, תוקם ועדת בחירות של חמישה חברים, מהם שניים שתבחר הממשלה, שניים שתבחר המועצה" – על זה אתה מלין?

אלי בן-דהן: הם כבר נבחרו.

<תומר רוזנר: נכון, אז לכן אי אפשר לשנות.

אלי בן-דהן: עם הרבנים הראשיים ביחד.

אלי בן-דהן: תומר, אני לא מבין אותך.

מירי רגב: ויושב-ראש הוא שופט או דיין, או שופט או דיין שיצא לגמלאות, שימנה השר באישור הממשלה.

אלי בן-דהן: פה בלי הרבנים הראשיים.

מירי רגב: מה אתה אומר, משרד המשפטים?

אלי בן-דהן: אתם טועים, אני מצטער.

אורי מקלב: גברתי היושבת-ראש ותומר, אל תסכימו לזה, הם שמים לך כוח בעניין הזה.

מירי רגב: אוקיי, אז תכף.

אורי מקלב: אני לטובתך בעניין הזה, בידידות וחברות.

מירי רגב: מאה אחוז.

<תומר רוזנר: לפני שהוא אומר אני אגיד רק שבהקשר הזה תחול חוות דעתו הקודמת של היועץ המשפטי לכנסת שקבע שזה כבר ממש שינוי של כללי המשחק לאחר שכבר החל וזה מאוד בעייתי.

מירי רגב: משרד המשפטים, מה אתה מציע?

<הראל גולדברג: אני מסכים מאוד עם דבריו של אדוני סגן השר, ככל שישונה החוק הזה תצטרך מועצת הרבנות הראשית לישראל לבחור שוב פעם את נציגיה לוועדת הבחירות באופן שהרבנים הראשיים, כמו גם כל חבר מועצה אחר שחושב להתמודד לרבנות הראשית, לא יוכלו לבחור את המועמדים לוועדת הבחירות.

מירי רגב: אז מה אתה מציע?

מירי רגב: להוריד את זה?

<הראל גולדברג: לא, אני לא מציע להוריד את זה.

מירי רגב: מה אתה מציע לעשות?

<הראל גולדברג: ככל שהחוק יתוקן תצטרך מועצת הרבנות הראשית לחזור ולקבל החלטה חדשה בלי מעורבותם של הרבנים הראשיים לישראל.

אלי בן-דהן: ובלי המועמדים הפוטנציאליים.

<תומר רוזנר: אינני מבין את עמדתו של חברי מכיוון שהמועצה בוחרת גם את הנציגים של ועדת הבחירות כאשר בוחרים את 10 הנבחרים, האם אדוני טוען שכשבחרו את 2 נציגי המועצה בבחירות לא השתתפו כל 10 חברי המועצה שהם נבחרים למועצה?

<הראל גולדברג: אני חושב שהלכות ניגוד העניינים הרגילות חלות גם פה.

<תומר רוזנר: אני שואל את אדוני עובדתית מה היה בעבר?

<הראל גולדברג: ואני אשיב לאדוני.

<הראל גולדברג: הלכות ניגוד העניינים הרגילות חלות גם פה, בנסיבות כאלה.

<הראל גולדברג: ככל שעל מועמד ספציפי חל ניגוד עניינים אם קרובו מציג מועמדות לרבנות הראשית לישראל, אם הוא בעצמו חושב להגיש מועמדות והוא הכריז על כך כבר, בנסיבות כאלה יש מניעה אישית ואת זה לא צריך להגדיר בחקיקה, זה דברים שהם מקובלים ומוסכמים.

<תומר רוזנר: זה מובן מאליו, זה מושכלות יסוד.

<תומר רוזנר: אבל אדוני טוען שיש בעיה שהרבנים הראשיים ישתתפו בבחירת נציגי המועצה בוועדת הבחירות.

<הראל גולדברג: אמת.

<תומר רוזנר: אבל המועצה בוחרת את נציגי המועצה בוועדת הבחירות גם כשהיא בוחרת את 10 החברים הנבחרים במועצה.

<הראל גולדברג: ואז זה לא מועצה.

<הראל גולדברג: קודם כל צריך להבחין - - -

<תומר רוזנר: ואז זה מה?

מירי רגב: שיהיה פה רגע שקט, אנחנו רוצים לשמוע את עמדת היועצים המשפטים.

מירי רגב: \

<תומר רוזנר: הסעיף מניח כי כתוב בסעיף 11(א):

<תומר רוזנר: לביצוע בחירות של הרבנים הראשיים ושל חברי המועצה הנבחרים, נבחרו שני נציגים על ידי המועצה.

<הראל גולדברג: אתה שואל בעצם מה קורה כשאנחנו עכשיו עומדים בפני בחירות למועצה?

<תומר רוזנר: הבחירות הן באלול, נכון?

<תומר רוזנר: מי יבחר אותם?

<הראל גולדברג: הבחירות כן.

<תומר רוזנר: אתה רוצה להגיד לי שלא יבחרו 10 חברים?

<הראל גולדברג: אם כל המועמדים חושבים להיבחר עוד פעם למועצה, בנסיבות כאלה?

<תומר רוזנר: מה זה "חושבים"?

<הראל גולדברג: אני חושב שצריך לעשות הבחנה, אני אסביר.

<הראל גולדברג: צריך לעשות הבחנה בין אם מדובר עכשיו בבחירות למועצה שאז כל חברי המועצה, בנסיבות כאלה, אם כולם חושבים להגיש מועמדות אז אין מישהו אחר שיבחר.

<הראל גולדברג: לעומת זאת, עדיין לא כל 16 חברים - - -

<תומר רוזנר: לא כולם, 1 או 2 או 3 או 6?

<הראל גולדברג: לא, אז אלה נסיבות שעולות - - -

<תומר רוזנר: האם בבחירות שנערכו למועצה ב-2008 זאת הדרך שבה נהגו?

<הראל גולדברג: עו"ד רוזנר, אני לא רוצה לקבוע מסמרות עכשיו, הצבת קושי שאי אפשר להתעלם ממנו, אנחנו צריכים לחשוב על התשובה לזה.

<הראל גולדברג: עדיין, כאשר המועצה קובעת את נציגי המועצה, את נציגי ועדת הבחירות שבוחרת את המועצה זה סנריו אחד, וכאשר בוחרים רק ועדת בחירות לבחירות לרבנות הראשית, שאז בנסיבות מסוימות אנחנו מדברים רק על 2 חברים, 3 חברים, 4 מתוך 16 זו סיטואציה אחרת.

<הראל גולדברג: אז בלי לקבוע מסמרות אני עדיין חושב שצריך להבחין בין שני הדברים, נצטרך לשבת ולחשוב.

מירי רגב: אז מה אתה מציע?

אורי מקלב: הוא רוצה לחשוב, הוא רוצה ללכת הביתה.

<הראל גולדברג: הדבר היחידי שאמרתי שככל שהכנסת תקבל את החוק המכונה "חוק הרב עמר" ואכן תאפשר לרבנים הראשיים המכהנים להגיש מועמדות לכהונה נוספת, בנסיבות כאלה לטעמי המועצה תצטרך לשבת, להתכנס שוב ולבחור את נציגיה לוועדת הבחירות.

מירי רגב: זה פוסל את החוק?

<תומר רוזנר: לטעמנו זה מצב שדומה למצב שבו בעצם אנחנו מפרים את המשחק לאחר שהוא כבר התחיל.

<תומר רוזנר: משנים את הנציגים לוועדת הבחירות.

אלי בן-דהן: יותר טוב שהרבנים הראשיים יהיו שותפים בבחירה של הוועדה?

אלי בן-דהן: אני לא מבין.

מירי רגב: תלכו רגע להתייעץ עם היועץ המשפטי.

אלי בן-דהן: אני לא מבין את העמדה הזאת, תומר.

אלי בן-דהן: הרבנים הראשיים היו שותפים.

אלי בן-דהן: אני אגיד לך יותר מזה, כיוון שאני מכיר את הנציגים, הם הוצעו על ידי הרבנים הראשיים.

אלי בן-דהן: תומר, אלה נציגים שהרבנים הראשיים הציעו, תבין לאן אתה מגיע.

מירי רגב: אני יכולה להשאיר את סעיף 11 לקריאה שנייה ושלישית?

<הראל גולדברג: ביחס ליושב-ראש ועדת הבחירות שהציע סגן השר, בנסיבות שבו הכנסת מאשרת את החוק המכונה "חוק הרב עמר", בנסיבות כאלה המינוי של יושב-ראש הוועדה יהיה השר באישור הממשלה.

תומר רוזנר: זה בסדר, זה מוסכם.

אלי בן-דהן: זה הסכימו.

מירי רגב: זה הסכמתי אבל אני מדברת על סעיף 11.

מירי רגב: אני לא מדברת על זה, זה הסכמנו, אני מדברת על השניים שתבחר המועצה.

<הראל גולדברג: גברתי, כל מה שאנחנו מדברים עכשיו בכלל לא נוגע לנוסח החוק עצמו.

<תומר רוזנר: לא, אדוני איננו מבין את הצעת סגן השר כנראה, סגן השר הציע לשנות כרגע את הנושא הזה ושלא המועצה תבחר אלא שהשר יבחר.

<הראל גולדברג: זה מה שסגן השר התכוון, שהמועצה עכשיו לא תבחר את נציגיה לקראת הבחירות?

<תומר רוזנר: כן, כן, על זה אני מדבר.

אלי בן-דהן: אולי הדברים לא מובנים.

אלי בן-דהן: מועצת הרבנות הראשית בחרה כבר 2 נציגים, אני רוצה להדגיש, על פי ההצעות של הרבנים הראשיים לישראל, תשימו לב, ואתם רוצים לאשר את זה?

אלי בן-דהן: אני ממש לא מבין איזו עמדה משפטית זו, רבותי.

<הראל גולדברג: אדוני סגן השר, אולי לא הובנתי.

<הראל גולדברג: שאלתי כזו - - -

אלי בן-דהן: אני אסביר לך כדי שקודם כל תבין את העובדות, מה קרה.

אלי בן-דהן: שני הרבנים הראשיים כינסו את מועצת הרבנות הראשית, כל אחד מהם הציע מועמד והמועצה אישרה את המועמדים הללו.

<הראל גולדברג: אולי לא הבנו אחד את השני, כל העובדות שכבודו מציין ידועות לי, ידועות.

אלי בן-דהן: אז איך אתה רוצה להסכים עם זה?

<הראל גולדברג: לא, אני לא רוצה להסכים עם זה.

אלי בן-דהן: אז זה מה שאמרתי.

<הראל גולדברג: אדוני סגן השר לא הבין מה התכוונתי לומר.

אלי בן-דהן: תומר אמר ככה.

<הראל גולדברג: מה שהתכוונתי לומר זה דבר פשוט וזו שאלה משפטית שמנותקת לחלוטין לדעתי מהדיון בחוק ובנוסח החוק ואני לא חושב שהיא צריכה להיות מוכרעת כאן בוועדה הזו.

אורי מקלב: איך אפשר?

אורי מקלב: איך זה יכול להיות שאנחנו לא יודעים – איך זה מנותק, עו"ד גולדברג?

נסים זאב: תן לו להסביר רגע.

<הראל גולדברג: כאשר החוק יעבור אנחנו נצטרך לפנות למועצה שוב ולומר לה: מכיוון שיוצא עכשיו למפרע שההחלטה על מינוי נציגי המועצה לוועדת הבחירות התקבלה בניגוד עניינים משום שהיו מעורבים בה גם נשיא המועצה וגם הרב הראשי, כבוד נשיא בית הדין הרבני הגדול, אנא מועצה, תתכנסי שוב פעם והפעם שלא במעורבות הרבנים הראשיים לישראל ותבחרי את נציגיך בשנית.

<הראל גולדברג: זה הכול.

מירי רגב: הבנת מה הוא אומר?

מירי רגב: רגע, ומה שאומר פה תומר, היועץ המשפטי - - -

אלי בן-דהן: זאת אומרת לבטל את הבחירה הקודמת?

<הראל גולדברג: כן, אמת.

אלי בן-דהן: זה מה שאמרתי.

מירי רגב: אתה אמרת נכון והוא מקבל את זה אבל מה שאומר תומר - - -

<הראל גולדברג: יש מחלוקת מה הפרוצדורה לעניין.

מירי רגב: מה שאומר תומר, שאם ככה זה אומר פגיעה בהליך שכבר התחיל, נכון?

<הראל גולדברג: אז, גברתי, אני רוצה גם להתייחס לזה.

נסים זאב: למה פגיעה?

נסים זאב: שינוי בהליך.

מירי רגב: אתה מוכן רגע לתת ליועצים המשפטיים כדי שנקדם את זה?

נסים זאב: כן, כן.

מירי רגב: בבקשה, משרד המשפטים.

<הראל גולדברג: קודם כל, הקושי שציין עו"ד תומר רוזנר, אני מזדהה אתו, זה אכן קושי.

<הראל גולדברג: יחד עם זאת, ועדת הבחירות היא מקשה אחת, אין לה זכות קיום אם גוף אחד ממנה נציג או גוף אחד ממנה נציג ולכן כל עוד הממשלה - - -

<תומר רוזנר: נציגי לשכת עורכי הדין בוועדה לבחירת שופטים - - -

<הראל גולדברג: רק רגע, חברי, רק תרשה לי.

<הראל גולדברג: כל עוד הממשלה, גברתי היושבת-הראש, לא מינתה את נציגיה ולא מונה יושב-ראש לוועדה, לא הוקמה עדיין ועדת הבחירות.

מירי רגב: הבנתי, אתה אומר: אילו כל ה-150, כל אחד - - -

<הראל גולדברג: לא, לא, ועדת הבחירות, 5 חברים.

<הראל גולדברג: כל עוד לא הוקמה ועדת הבחירות כגוף אחד מבחינתנו עדיין לא מונתה ועדה.

נסים זאב: אם אתה מקבל את העמדה המשפטית הזאת אפשר להזיז קדימה.

מירי רגב: הבנתי.

מירי רגב: אני מציע שנעשה כך, ותגיד לי אם זה נראה לך בסדר, וגם אתה, תומר: אנחנו נצביע לקריאה ראשונה על סעיף 11 בלי "ימונו על ידי השר" אלא רק את הסיפה בעניין הרבנים הראשיים.

מירי רגב: אתם תעשו עבודה, תבדקו עם היועץ המשפטי לממשלה, תבדקו היתכנות שזה יכול ליפול לנו בבג"ץ או משהו כזה ותביאו את זה לקריאה שניה ושלישית.

מירי רגב: אם נראה בקריאה שניה ושלישית שמה שאתה אומר זה נכון, קרי המועצה, בגלל שלא כל 5 המרכיבים של גוף הבחירה התכנסו וכל אחד עשה עבודה בנפרד, זה לא אומר שזו פגיעה בנוהל, הכול בסדר, אז בעצם אנחנו מביאים לקריאה שניה ושלישית את מה שאישרנו היום.

מירי רגב: והיה ונצטרך לשנות את זה נשנה את זה בהתאם.

מירי רגב: האם זה מקובל עליך, היועץ המשפטי של הוועדה?

<תומר רוזנר: כן, זו בהחלט נקודה שאפשר להשאיר אותה כרגע בצד.

אורי מקלב: היועץ המשפטי של הוועדה, אני שואל שאלה אחת:

אורי מקלב: האם לפי דעתך, היועץ המשפטי של הכנסת, היה לנגד עיניו, כך מתגלה לנו פה עכשיו, שבעצם התהליך כבר התחיל, שמועצת הרבנות הראשית כבר בחרה נציגים?

<תומר רוזנר: אני לא יכול לענות בשמו כמובן, אני יכול לענות - - -

אורי מקלב: אני חושב זו סוגיה מהותית מאוד בחוות הדעת שלו ואני אומר את זה מראש.

נסים זאב: אבל יש קונצנזוס בין היועצים המשפטיים שאפשר להתכנס שוב ולבחור את שני הנציגים מחדש וזה לא עומד בסתירה לחוק.

אורי מקלב: לא, אין קונצנזוס.

מירי רגב: יפה, האם יש לך רשימה של מי שיכול להצביע בוועדה?

<יפה שפירא: בוודאי.

מירי רגב: אוקיי, אנחנו עוברים להצבעה.

אורי מקלב: אבל יש כאן הצעה שלישית.

נסים זאב: יש קונצנזוס בין היועצים המשפטיים.

מירי רגב: אני אחזור על מה מצביעים, אני מבקשת ערנות של משרד המשפטים והיועץ המשפטי של הוועדה.

מירי רגב: קודם כל, מי שיכול להצביע זאת אני כמובן, חבר הכנסת חמד עמאר שבמקומו מצביע שמעון אוחיון, לטובת הפרוטוקול, חברת הכנסת רינה פרנקל, חבר הכנסת זבולון קלפה וחבר הכנסת דוד אזולאי.

מירי רגב: אלה האנשים שיכולים היום - - -

אורי מקלב: סליחה?

אורי מקלב: עד כדי כך?

אורי מקלב: אפילו את זה לא?

מירי רגב: סליחה, וחבר הכנסת אורי מקלב, פשוט כבר רשמתי שאתה נגד, וחבר הכנסת אורי מקלב.

מירי רגב: אלה חברי הכנסת שיכולים להצביע היום.

נסים זאב: אני סתם באתי לפה?

מירי רגב: אתה סתם באת לפה, כדי להשמיע את דבריך.

מירי רגב: מה חשבת, שאתה יכול להצביע היום?

מירי רגב: לא, אז אתה לא יכול להצביע היום.

מירי רגב: אזולאי, בוא בבקשה לפה רגע, תחליף אותי.

אורי מקלב: יש גם הצעה שלי לפני זה, אני גם מבקש להציע הצעה ולהצביע עליה.

זבולון כלפה: אפשר את רשות הדיבור?

דוד אזולאי: אפשר.

זבולון כלפה: אני רוצה לבקש להוסיף עוד תיקון אחד להצעת החוק, בסעיף 5(א)(1) "בעת הבחירות מלאו לו 40 שנה" נקודה, כל מה שמופיע לאחר מכן למחוק.

<תומר רוזנר: אתם יכולים לדון בזה, יש שם הגבלה על גיל הכהונה.

זבולון כלפה: זה דבר שהוא לא רלוונטי.

<גלעד קרן: על הגיל בעת הבחירה, הגיל המקסימלי בזמן הבחירה הוא 70 שנה.

דוד אזולאי: ומה שאדוני מבקש זה לבטל את הסעיף הזה?

נסים זאב: אבל זה בקריאה שניה ושלישית.

זבולון כלפה: לא לבטל את הסעיף, לתקן.

<תומר רוזנר: לבטל את ההגבלה הזו.

<תומר רוזנר: רשום שם: "בעת הבחירה מלאו לו 40 שנה וטרם מלאו לו 70 שנה;", לסיים ב:

<תומר רוזנר: "בעת הבחירה מלאו לו 40 שנה".

מירי רגב: 5 דקות להתייעצות סיעתית כל אחד ואנחנו חוזרים להצבעה.

מירי רגב: אתה רוצה שאני אגיד על מה אנחנו מצביעים?

מירי רגב: שיהיה פה שקט, אני רגע רוצה להגיד על מה מצביעים ואני לא עושה הצבעה.

מירי רגב: משרד המשפטים, אני רוצה רגע להקריא את הנוסח.

מירי רגב: לפני ההתייעצות הסיעתית אני רוצה להקריא את הנוסח שעליו אנחנו מתכוונים להצביע.

מירי רגב: אני חוזרת ואומרת מי האנשים שיכולים להצביע בחוק: אני, חבר הכנסת שמעון אוחיון, חברת הכנסת רינה פרנקל, חבר הכנסת זבולון קלפה, חבר הכנסת דוד אזולאי וחבר הכנסת אורי מקלב.

מירי רגב: אלה האנשים שיכולים, כל השאר פה זה נחמד אבל זו תפאורה.

מירי רגב: עכשיו אני עוברת למה אני מציעה, תקשיבו רגע.

זבולון כלפה: בזמן שאת היית בהפוגה הצעתי פה הצעה נוספת.

<תומר רוזנר: הוא הציע הצעה נוספת, חדשה.

מירי רגב: אתה מציע הצעה נוספת?

מירי רגב: אז קודם כל אני אציע את ההצעה שלי, מקסימום אתה - - -

זבולון כלפה: אנחנו תמיד ביחד היינו, נמשיך ביחד.

מירי רגב: לא תמיד אנחנו ביחד, אני אציע את ההצעה שלי ואם ההצעה שלנו, של הוועדה, לא תהיה מקובלת עליך אתה תביא את ההצעה שלך וכמובן אנחנו נצביע עליה.

זבולון כלפה: כדי להקל על המהלך אני מציע לך, יותר פשוט, תאמיני לי, אם נצרף את זה.

זבולון כלפה: זה יהיה הרבה יותר פשוט לאחר מכן.

מירי רגב: אזולאי, נא בבקשה להקשיב.

מירי רגב: תומר, היועץ המשפטי ומשרד המשפטים, נא להקשיב לנוסח המובא.

<גלעד קרן: אני לא מכיר את הנוסח, אני מכיר את התיקונים.

<גלעד קרן: אנחנו מציעים: בסעיף 5 לבטל את סעיף (ג), שזו בעצם ההגבלה על כהונה נוספת רצופה; בסעיף 7, לעניין בחירת 10 הרבנים לאסיפה הבוחרת, ההצעה היא שימונו על ידי שר הדתות באישור הממשלה; לעניין בחירת נציגי הציבור בסעיף 8(8) יבחר ראש הממשלה באישור הממשלה; בסעיף 11(א) בחירת יושב-ראש ועדת הבחירות יבחר השר באישור הממשלה; והסעיף שדיברנו עליו בהתחלה כהוראת שעה, לעניין בחירת הרבנים הראשיים בבחירות הקרובות, ניתן יהיה לבחור אותם עד תום כהונתם, כלומר, עד ה-24 ביולי.

מירי רגב: עד ה-24.7.

מירי רגב: האם יש למשרד המשפטים משהו לומר בעניין?

מירי רגב: תכף נעבור להצעות נוספות.

<הראל גולדברג: עו"ד קרן, תוכל לחזור על תיקון לסעיף 11 המוצע.

<גלעד קרן: ב-11(א) התיקון כרגע שיהיה בקריאה ראשונה רק לעניין בחירת יושב-ראש ועדת הבחירות, השר באישור הממשלה.

איילת שקד: יש לי שאלה ליועצים המשפטיים: הסעיף של אנשי הציבור לא נוגע לעניין, הרי אנשי הציבור היום על פי החוק ממונים על ידי השר.

<גלעד קרן: בהתייעצות עם הרבנים הראשיים.

איילת שקד: אז תמחק את ההתייעצות עם הרבנים הראשיים.

מירי רגב: לא, לא.

מירי רגב: אז מה את רוצה, שהשר יבחר גם את הרבנים וגם את אנשי הציבור?

איילת שקד: אל"ף, כן.

מירי רגב: אז לא, זה לא יהיה.

איילת שקד: אבל אני מדברת ספציפית על הסעיף הזה.

נסים זאב: הם לא סומכים על ראש הממשלה, זה הפירוש.

איילת שקד: ספציפית על הסעיף הזה אני שואלת מכיוון שהיום זה ממונה על ידי השר באישור הממשלה, למה לא רק למחוק את ההתייעצות עם הרבנים?

<תומר רוזנר: אני אשיב לך: אנחנו הצגנו את הצעת יושבת-ראש הוועדה.

<תומר רוזנר: השאלה אם זה יהיה השר או ראש הממשלה איננה שאלה משפטית, אתם צריכים להכריע בה.

מירי רגב: יפה.

מירי רגב: האם זה מקובל?

מירי רגב: אתם צריכים לצאת התייעצות?

דוד אזולאי: אני מבקש התייעצות עם סיעתי 5 דקות.

איילת שקד: התייעצות.

מירי רגב: אוקיי.

אורי מקלב: לפני זה את ההצעה שלי גם.

מירי רגב: 5 דקות.

אורי מקלב: רק שניה, הצעה.

אורי מקלב: את סיכמת את ההצעות שיש לפנינו.

מירי רגב: בבקשה.

אורי מקלב: אני קודם כל שואל גם את היועץ המשפטי של משרד המשפטים מדוע חוות הדעת של היועץ המשפטי של בתי הדין הרבניים מוסתרת ולא גלויה ולא נאמרה כאן על השולחן, שהוא פוסל את כל התהליך הזה בניגוד עניינים.

מירי רגב: מה אתה מציע עכשיו?

מירי רגב: עוד פעם אתה נואם עכשיו?

מירי רגב: תציע מה אתה רוצה לגבי ההצבעה.

אורי מקלב: אני מציע להצביע להשאיר את הסעיף הזה, שמתוך היושרה ומתוך האמון שיש לי ברבנים הראשיים, שהרבנים הראשיים ימשיכו - - -

מירי רגב: תרשום בבקשה את ההצעה האחרת של אורי מקלב, אנחנו נצביע ונפיל אותה.

מירי רגב: תודה רבה.

מירי רגב: זבולון קלפה, בבקשה.

אורי מקלב: ההצעה היא שהרבנים הראשיים ימשיכו לבחור את 10 הרבנים, אני חושב שזה מאוד מתאים למה שנעשה פה, גם מתוך אמון שיש לי ברבנים הראשיים וגם מכיוון שהתהליך כבר התחיל.

אורי מקלב: אני חושב שאין שום צורך לבטל את הסעיף הזה, זה גם ימנע את כל הבעיות.

אורי מקלב: אני גם אומר שאני גם אטען שזה נושא חדש אם אין לנו היום החלטה, דברים ברורים.

מירי רגב: אין כאן שום נושא חדש.

אורי מקלב: בגלל שאנחנו לא יודעים על מה אנחנו מצביעים.

מירי רגב: בסדר גמור, אנחנו נביא את זה להצבעה.

מירי רגב: זבולון, בבקשה.

אורי מקלב: אנחנו לא יודעים על מה אנחנו מצביעים, אם אתם תשמעו - - -

מירי רגב: די, אורי.

מירי רגב: זבולון, בבקשה.

אורי מקלב: לפרוטוקול מינימום, מינימום לפרוטוקול.

מירי רגב: הכול לפרוטוקול נרשם.

אורי מקלב: הרי זה יגיע בסוף לבג"ץ.

מירי רגב: אוקיי, זבולון.

זבולון כלפה: סעיף 5(א)(1): "בעת הבחירות מלאו לו 40 שנה" רשום שם, הייתי משנה את זה גם ל-50, אבל לאחר מכן תבוא נקודה וכל היתרה לאחר מכן נמחקת.

<הראל גולדברג: גברתי, תרשי לי להתייחס להצעה?

מירי רגב: כן.

<הראל גולדברג: הממשלה לא דנה בהצעתו של חבר הכנסת קלפה ולכן נקודת המוצא היא שהממשלה מתנגדת לעניין הזה.

<הראל גולדברג: כמו כן, זה נושא חדש לחלוטין.

מירי רגב: מאה אחוז, תודה רבה לכם.

מירי רגב: אנחנו יצאנו ל-5 דקות הפסקה ונחזור להצבעה.

מירי רגב: טוב, אנחנו מצביעים.

אורי מקלב: מי מצביע?

אורי מקלב: אולי יש שינויים?

אורי מקלב: אולי לא כולם הגיעו?

אורי מקלב: בואי נראה מי מצביע שנדע.

מירי רגב: עוד פעם מי מצביע, עוד פעם אני אקריא: חברת הכנסת מירי רגב, חבר הכנסת שמעון אוחיון, חברת הכנסת רינה פרנקל הלכה משום מה, חבר הכנסת זבולון קלפה, חבר הכנסת דוד אזולאי וחבר הכנסת אורי מקלב.

שמעון אוחיון: אם אני נמנע אז אין הכרעה?

מירי רגב: אין הכרעה.

<תומר רוזנר: זה אומר שזה נופל.

מירי רגב: אין לשנות עכשיו, זה מה שזה.

מירי רגב: אתה אתנו?

מירי רגב: תחליט.

מירי רגב: הקראנו את הנוסח, את כל השינויים הקראנו.

איילת שקד: את מה?

מירי רגב: לא, אנחנו לא מחכים, אנחנו יודעים מה את רוצה לעשות.

מירי רגב: הקראנו את השינויים.

מירי רגב: קודם כל אנחנו מביאים את ההצעה של זבולון להחלטה, מי בעד ההצעה של זבולון?

מירי רגב: מי נגד ההצעה של זבולון?

שמעון אוחיון: מה ההצעה של זבולון?

מירי רגב: מי נגד ההצעה של זבולון?

מירי רגב: בעד – 1

מירי רגב: ההצעה של חבר הכנסת זבולון קלפה לא נתקבלה.

מירי רגב: ההצעה של זבולון נפלה.

מירי רגב: מביאים את ההצעה של אורי מקלב, מי בעד ההצעה של אורי מקלב?

מירי רגב: מי נגד ההצעה של אורי מקלב?

מירי רגב: בעד – 1

מירי רגב: ההצעה של חבר הכנסת אורי מקלב לא נתקבלה.

מירי רגב: ההצעה של אורי מקלב נפלה.

דוד אזולאי: שניה, בואי נעשה קצת סדר בנושא.

דוד אזולאי: מי מצביע כרגע?

מירי רגב: אבל אני אמרתי.

מירי רגב: אזולאי, הקראתי את זה בפעם הרביעית.

דוד אזולאי: את ואני בעצם?

מירי רגב: אתה, אני, שמעון, אורי וזבולון.

אלי בן-דהן: 5 בלבד.

מירי רגב: 5 בלבד, 3 ו-2.

מירי רגב: אבל למה אתה עוצר אם התחלתי את ההצבעה?

אברהם מיכאלי: אל תעצבני את דוד אזולאי.

מירי רגב: אוקיי, עכשיו אנחנו עוברים להצעה שלנו, להצבעה שלנו למה שאמרנו על ה-10, על המועד ועל כל מה שדיברנו קודם.

<תומר רוזנר: הצעה של אילת שקד כמובן.

מירי רגב: כן.

מירי רגב: מי בעד ההצעה?

אורי מקלב: של אילת שקד?

מירי רגב: שלנו, לא אילת שקד, היא לא מנהלת הוועדה.

אורי מקלב: על שלך?

מירי רגב: ההצעה שאנחנו אמרנו, 10 רבנים על ידי ראש הממשלה לאישור הממשלה ו-10 אישי ציבור שר הדתות באישור הממשלה.

דוד אזולאי: אבל 10 רבנים ראש הממשלה יבחר אותם?

מירי רגב: 10 רבנים.

אלי בן-דהן: זה מה שאתם רוצים.

שמעון אוחיון: רגע, אתה לא רוצה לתמוך?

מירי רגב: שקט רגע.

מירי רגב: 10 רבנים שר הדתות באישור הממשלה - - -

שמעון אוחיון: אז אולי הפשרה שאתה תבחר את ה-10.

אלי בן-דהן: הם לא רוצים.

מירי רגב: שמעון, חבל.

שמעון אוחיון: למה?

שמעון אוחיון: הם כן רוצים.

מירי רגב: שמעון, 10 רבנים שר הדתות באישור הממשלה, 10 נציגי ציבור ראש הממשלה באישור הממשלה.

מירי רגב: זה מה שאמרנו.

איילת שקד: אני גם רוצה להציע הצעה מטעמנו.

מירי רגב: לא, אבל כבר דיברנו על כל ההצעות.

איילת שקד: אני רוצה להציע הצעה.

אורי מקלב: זה בניגוד, אתה יודע הרי, שלא תגיד אחרי זה שלא ידעת.

שמעון אוחיון: מה הניגוד?

אורי מקלב: זה נגד ליבמן, ליברמן לא אמר כך.

אורי מקלב: אם אתה מצביע בעד הצעה זו אתה מצביע נגד ליברמן, שלא ישגעו אותך.

אורי מקלב: אתה גם מבזה אותו ברבים אם אתה עושה הפוך ממה שהוא אמר, מה שהוא אמר בעצמו.

אורי מקלב: הם פשוט מכשילים אותך.

מירי רגב: אורי, הבנו את מה שאמרת.

איילת שקד: אני גם רוצה להציע הצעה.

מירי רגב: לא, הבאנו את כל ההצעות היום ועכשיו אנחנו מצביעים.

איילת שקד: לא, את ההצעה שלנו לא הבאת.

מירי רגב: הבאנו, זבולון הביא הצעה.

איילת שקד: לא, זה משהו אחר.

מירי רגב: אז קדימה, אנחנו לא נמשוך את זה.

איילת שקד: ההצעה של הבית היהודי היא שאת אנשי הציבור, כפי שזה היום, אין שום צורך לשנות, ימנה שר הדתות, ואת הרבנים הראשיים, מכיוון שאת זה כן צריך לשנות, 5 ימנה שר הדתות ו-5 ראש הממשלה.

מירי רגב: מאה אחוז.

מירי רגב: מי בעד ההצעה הזאת?

מירי רגב: מי בעד ההצעה של אילת?

אורי מקלב: איווט ליברמן תמך בזה?

שמעון אוחיון: אם ליברמן תמך בזה ודאי - - -

אורי מקלב: נכון, אז איך אתה יכול להצביע?

מירי רגב: שמעון, תפסיק "אם ואם ואם".

אורי מקלב: אתה מבזה אותו ברבים.

שמעון אוחיון: אני נמנע.

שמעון אוחיון: שלום על ישראל.

<תומר רוזנר: אז ההצעה לא התקבלה.

שמעון אוחיון: זה הכול, משום שאני לא רוצה לקבל חשבון - - -

אורי מקלב: שומר על כבוד ראש המפלגה שלך, ככה צריך לעשות ולא להיכנע לדילים גלויים.

שמעון אוחיון: עזוב, עזוב.

מירי רגב: הוא עובד עליך, אתה שומע לו עכשיו.

שמעון אוחיון: אני יודע שהוא עובד עלי - - -

אורי מקלב: אני לא עובד עליך, תשמע את הרב בן דהן מה הוא אומר.

איילת שקד: דוד, מה אתה מצביע?

איילת שקד: נסים, אני הבאתי את הצעה שלי ודוד אומר שאתם לא - - -

אורי מקלב: כן, הרב בן דהן אומר לך שהוא תמך בהצבעה.

אורי מקלב: תמשיכי, למה את מפסיקה באמצע הצבעה?

אורי מקלב: תמשיכי.

מירי רגב: קם מישהו באמצע, מה "תמשיכי"?

אורי מקלב: הוא נמנע.

מירי רגב: לאן אתה הולך, שמעון?

שמעון אוחיון: הולך להתייעץ.

מירי רגב: הוא הולך להתייעץ, לא ראיתי דבר כזה, לא ראיתי סרט כזה.

מירי רגב: תאמינו לי, אין דברים כאלה, פעם ראשונה, לא ראיתי סרט כזה.

אורי מקלב: תמשיכי את ההצבעה, את באמצע ההצבעה.

אורי מקלב: זה פשוט משקף את כל מה שאתם עושים לכל אורך הדרך.

אורי מקלב: אתם באמת כך עשיתם, לכל אורך הדרך זה היה בחדרי חדרים, עכשיו לעיני כל ישראל.

אורי מקלב: זה בדיוק מה שעשיתם, אתם עובדים על אנשים מעבודה לעבודה.

מירי רגב: פשוט לא יאומן.

דוד אזולאי: אין ממשלה ואין ראש ממשלה, זה הכול.

אורי מקלב: נו, תגמרי את ההצבעה.

מירי רגב: תכף נחליט אם אנחנו דוחים את הצבעה או לא.

אורי מקלב: אפשר להפסיק את ההצבעה באמצע, סליחה, אדוני היועץ המשפטי?

מירי רגב: כן, הוא יצא באמצע להתייעץ אז כן.

אורי מקלב: אבל איך אפשר באמצע הצבעה?

אורי מקלב: אין דבר כזה, זה באמצע תהליך ההצבעה.

אורי מקלב: אדוני היועץ המשפטי, אין דבר כזה.

מירי רגב: יצא באמצע הצבעה.

אורי מקלב: היה באמצע, הוא אמר שהוא נמנע, אני מבקש לבדוק את הפרוטוקול.

אורי מקלב: הוא אמר שהוא נמנע וזה באמצע הצבעה ואי אפשר להפסיק באמצע הצבעה.

אורי מקלב: לא יכול להיות דבר כזה.

<תומר רוזנר: ההצבעה עוד לא קוימה.

אורי מקלב: בסדר, אבל אי אפשר להפסיק.

<תומר רוזנר: אבל עוד לא קוימה ההצבעה.

אורי מקלב: אוקיי, ראינו לעיני כל ישראל.

מירי רגב: טוב, אני דוחה את ההצבעה למחר בבוקר.

מירי רגב: תודה רבה לכם, הישיבה נעולה.